c: text/html

text:
Toyota a bolbe habri fabrika na Venezuela.
E fabrikante di outo Toyota a bolbe kuminsá ku produkshon na Venezuela despues di un paro di 6 luna. E reanundashon aki ta di hopi importante pa Venezuela ku aktualmente ta den un reseso profundo. E kompania a sera e fabrika pa motibu di skarsedat di sèn i piesa. Venezuela pa un tempu kaba ta den un krisis ekonómiko. Kompanianan manera Kimberly Clark, Procter & Gamble i Ford ta algun dje otronan ku tambe a para nan produkshon. Debí na e skarsedatnan, produkshon di Toyota a bai atras ku 86% den e prome parti di aña 2016. Mester a importá mayoría piesa pa e outonan. Entretantu a kumisa fabriká e modèlnan Corolla, Hilux i Fortruner. Pa kumisamentu di 2017 mester start ku benta di outo riba merkado lokal i kuminsá ku eksportashon.

robotstxt: allowed

filter: keep


text:
WILLEMSTAD- 20 di desèmber 2015 – Entrante 20 di desèmber, Air Transat a kuminsá ku buelo 1 biaha pa siman riba djadumingu entre Toronto, Canada i Kòrsou. Na yegada di e promé buelo e piloto i crew a keda risibí pa Chief Operations Officer di Curaçao Airport Partners (CAP), sr. Tobias Markert, Direktor Interino di Curaçao Tourist Board (CTB), sr. Hugo Clarinda i Presidente i CEO di CHATA, sra. Liza Dindial.
E ruta nobo lo ser efektuá riba djadumingu konforme e siguiente skema:
E buelonan lo ta riba tur djadumingu te ku 3 di aprel 2016. Air Transat lo usa un Boeing 737-800 ku un kapasidat di 189 stul. CTB, CAP i CHATA ta deseá Air Transat tur kos bon!


text:
Aruba
Binticinco atleta lo representa Aruba na Republica Dominicana den landamento
Un delegacion di Aruba Dolphins, consistiendo di un total di 25 atleta a yega Republica Dominicana, cu lo representa nos pais den e disciplina di landamento, bao liderazgo di e coachnan Marelly Robles de Medina y Luz Rodriguez, cu ta compañando nan.
Fuera di esey presidente di Aruba Dolphings, Aldrick Farro tambe a biaha cu e delegacion.
Lider di e delegacion ta Jennifer Nicolaas, y hunto cu e atletanan. Enzo Croes, Zivah Croes, Maria Koolman, Elizabeth Koolman, Owen Houtman, Amy Webb, Enrique van den Hengel, Bobby Gibson, Arvid Farro, Liv Farro, Zayron Werleman, Jayla Stuut, Celine Robinson, Daan Kaatlear, Chloe-Nicole Dirksz, Anna Pelger, Aletta Pelger, Aliyah Estrada, Cianna Tromp, Shandra Vrolijk, Hugo Vroegop, Olav Vroegop, Braynsly Dirksz, Kailani Schwengle y Tristian Danje lo ta compitiendo n’e di 34 Invitational di NACO.
Hopi Exito pa na tur atleta!!


text:
Presidente di Camara di Comercio (KVK) sr. Omar Tromp a bisa cu recientemente a tene reunion cu minister Dangui Oduber pa papia di tema di comerciantenan, ultimo desaroyonan di turismo y tambe e vacunacion.
Sr. Tromp ta bisa cu di KVK ta haya importante pa nan por sali for di e crisis aki, anto esey ta pa si mas hende vacuna na Merca tin mas chens di sali mas lihe, pa e motibo akita pidi pa inscribi pa asina por tin solucion.
Pa locual ta trata e ultimo desaroyo di turismo, sr. Tromp ta bisa cu e ta bayendo bon pa siguiente siman y luna. Mester wak si kico ta bay pasa cu e contafgio y efecto cu esey lo tin riba turismo.
Sinembargo ta tuma nota cu ta mustrando positivo pa turismo. “E confiansa di comerciante ta subiendo untiki. Nos ta wak positivismo, compania cu ta ofrece trabou y compania chikito cu ta tin menos entrada di 48.000 no mester paga BBO”, e ta bisa.
E ta bisa cu ta wak mas confiansa den un futuro cercando pa locual ta trata economia. Nan lo bay reuni cu minister di finanzas y economia, tambe cu minister presidente y minister di labor pa wak e ultimo desaroyonan.
Toch ta keda preocupacion di locual ta bay pasa cu landspakket, nan ta reuni cu cada sector economico pa asina tende nan dolor, y acerca na cada minister concerni di cada di sectornan aki.
Un otro punto cu e ta menciona ta cu a reuni tambe sector di agricultura y horeca pa asina tende nan preocupacion y con ta cu nan proyecto. Pa locual ta refineria, sr. Tromp ta bisa cu nan lo por wak e activa bek den un futuro cercano.
“Mester wak cua compania gobierno a selecta pa bin cu proyecto den area y kico ta e plan pa draai e economia, pero nos no a tende mas di desaroyo. Minister Dangui Oduber ta pushando pa e industria di cannabis pero mester wak e partinan di gasto, instancia cu mester cumpra e plantacion y beneficio pa un pais manera Aruba”, e ta bisa.
Pa finalisa sr. Tromp a bisa cu vacunacion ta a manera mas facil pa nan reactiva ecomonia mas lihe.


text:
#KedaKas – Scouting Antiano
Ku e kampaña #KedaKas, Scouting Antiano kier uni su mes na e medidanan tuma pa nos Gobièrnu I ekspertonan den Salubridat pa enkurashá nos Scoutnan, Lidernan, Mayornan I pueblo di Kòrsou kompletu pa trata na KEDA KAS mas tantu posibel pa asina huntu komo un Pueblo, uni bou di un Bandera, i un Ser Supremo nos bringa duru dor di tene distansha di otro pa stroba e Corona Virus ku ta kousa e malesa Covid19, pa esaki no sigui plama su mes bou di nos poblashon i e kasonan positivo bira sero.
No ta di mas atrobe enfatisá riba e puntonan aki pa kuida bo kurpa i bo sernan kerí.
-
KEDA BO KAS
-
Laba bo mannan konstantemente (mínimo 20 sekònde) of usa “hand sanitizer”
-
Mantené distansha for di otro personanan (mínimo 2 meter)
-
Tapa bo boka i nanishi ora bo ta tosa of nister den un tissue, bent’é afó i laba bo mannan
-
Si bo ta sinti e síntomanan di e Corona Virus – Garganta seku, Keintura, Tosa i Rosea Kortiku, yama i mèldu bo dòkter di kas.


text:
ORANJESTAD,Aruba
Por a mira cu Aruba completo a celebra y bini hunto pa loke ta trata Dia di Betico, unda cu ta recorda un persona cu siguramente ta representa hopi pa nos isla.
Parlamentario Michael Lampe di AVP tabata tey presente durante e ceremonia protocolar na Plaza Betico Croes pa loke ta Dia di Betico.
Un celebracion bunita cu bunita presentacion, duna pa diferente grupo, muchanan cu a haci tremendo durante e cantoacompaña pa musiconan local. Detaye cu ta parti di e ceremonia segun Lampe, y di importante ta pa nos recorda tur esnan cu a hiba e lucha pa nos Status Aparte. Tur esnan prome cu nos, cu a sa di traha y uni pa Aruba, un union cu ta mas grandi cu partidonan politico. Un union cu ta mas grandi cu creencia, un union cu ta mas grandi cu rasa, y di unda bo ta bin.
Ora bo uni bou di e dak di bo cas, cu ta nos Aruba, esaki ta un dia cu por para keto y refleha cu nos mester ta mas grandi cu djis politica. Aki ta papia di un union caminda kier duna e memoria y grandesa, y pas’e gradecido na tur esnan cu a lucha pa nos Aruba.
Hunto cu tur e firmantenan, na tur politico, na tur esnan cu prome cu nos, a sa di hiba un vision fuerte pa awe asina nos generacion y generacionnan cu ta bin, por ta biba den e constelacion di nos isla, por ta biba den e sistema cu nos tin awe di Status Aparte, cu ta duna cu nos di tin e libertad cu nos por tuma diferente decisionnan riba nos mes, asina yuda Aruba progresa den union caminda cu nos tur ta trece hunto.


text:
ORANJESTAD,Aruba
Reaccionando riba e yamada di expertonan y autoridad pa tuma medidanan di precaucion den
cuadro di e coronavirus (COVIS-19), Parlamentario pa fraccion di AVP, Sr. Richard Arends a
para keto riba nos obligacionan civico pa asina por yuda contene e expansion di e virus aki den
nos coumindad. Den un mensahe riba su pagina di Facebook e parlamentario a subraya cu Aruba
ta experienciando accionan cu ta hasiendo un cambio sin precedente den nos bida cotidiano.
“Hunto cu mi coleganan di fraccion nos ta urgi tur hende pa sigui e instruccionan di expertonan y
autoridad riba tereno di higiene, distanciamento social y pa evita cualkier tipo di aglomeracion.
Esaki ta nos deber como ciudadanonan y nos mester cumpli cun’e. Aworaki Aruba mester ta mas
uni cu nunca,” e la bisa.
Parlamentario Arends a gradici di esnan den e prome liña – esnan prome yama pa brinda
asistencia y ayudo – dokternan, enfermeronan, esnan den orden publico y tambe voluntarionan
cu tin biaha ta pone nan salud den riesgo pa yuda esnan di mas vulnerable. Tambe e la para keto
un rato na esnan cu ta sintia e efectonan mas directo; esnan traha den turismo y horeca, pero
tambe comercio en general, manera empresanan mediano y chikito y esnan cu ta traha
independientemente. Den su mensahe e la sigura cu Aruba lo sa di bons bek mas fuerte cu nunca
di e mal tempo aki. Sr. Arends a hasi un suplica ta e ciudadanonan pa cuida otro manera un
famia, especialmente esnan di mas vulnerable, nos grandinan, enfermonan y nos muchanan.
“Nunca antes nos libertad pa move unda cu nos kier y ki ora cu nos kier a wordo limita di e
manera aki. E ta un sacrificio cu nos tur ta hasi. Ban compromente nos mes pa limita contagio pa
nos bida normal y economia por start di nobo mas pronto cu ta posible.” Sr. Arends a finalisa
bisando: “Si bo no tin nada di hasi riba caya, keda cas!”. Di es manera aki fraccion di AVP
tambe a uni su mes na manda un mensahe cla pa yuda combati e expansion di e COVID-19.


text:
KRALENDIJK- Bonaire Cruise Tourism Association (BCTA) a manda un karta pa diputadl Hennyson Thielman den kual a hasi e mandatario vários pregunta, tokante plannan pa ku e turismo di krusero.
E preguntanan di BCTA ta bini despues di vários kos ku Thielman lo a ekspresá den medionan di prensa i tambe na konferensia di prensa, pa loke ta tratan e sektor di turismo krusero na Boneiru.
“Mirando ku personanan y kompanianan den sektor di turismo krusero lo por benefisia di e transparensha i klarifikashon pa asina por tuma desishonan strategiko”, asina BCTA ta skibi.
E rason pakiko BCTA ta manda puntra Thielman ta relatá na rumornan ku Thielman lo ke asta mete den e planeashon di bishita di barkunan krusero, pa garantisá ku lo tin no mas ku 1 barku pa dia ku ta bishitá e isla.
Aruba i Kòrsou
Tambe BCTA ke sa si e mandatario a sigui riba kombersashonan ku islanan hermana pa wak si sierto barku por desviá pa Aruba òf Kòrsou riba dianan ku nan no por bin Boneiru, ku ta un idea ku a lansa anteriormente i pa evitá un daño muchu grandi na e turismo di krusero na nos isla.
BCTA pa preokupá pa e echo ku a manda karta pa Thielman ya dies dia pasá, sin ku e diputado a kontestá.


text:
Bo kier hasi algu otro ku no ta landa? Bo ta desea di hasi un paseo den nos naturalesa? E orei nos ta rekomendabu preparabu pa un aventura ku buggy tour di Scooby’s Tours!
Nos ta garantisabu ku lo bo gusta e kamindanan ku Scooby’s Tours a skohe pa hibabu. Lo bo pasa na luganan fantástiko i lo bo mira mayoria parti di Kòrsou ku bo so lo no a diskubrí. Muchanan for di 4 aña tambe por biba e aventura aki!
Nos ta konsehabu bisti paña ku lo bo por tira afo despues, paso e chèns ta grandi ku lo bo keda tur na lodo i tera (i kisas e sushi no ta sali fasil bèk). Esaki tambe ta parti di e aventura!
Ku e buggy tour di 2 ora i mei aki, lo bo bishita e kueba di raton di anochi, parke di avestrus, blow hole etc. Ku mil amor e guianan lo duna informashon tokante e luga nan bishitá. E ekskurshon aki ta apto pa tur hende ku kier eksperensiá Kórsou na un otro manera, as a local!
Informashon importante
- E ekskurshon aki ta apto pa tur hende ku un reibeweis balido.
- Scooby’s Tours tin un servisio kompletamente gratis di buska turista na diferente hotel den Willemstad.
- Trese bo kuminda propio!
- Ta pèrmiti mucha for di 4 aña komo pasahero.
- Trese sapatu sera.
- Trese kamara pa saka potrèt nan inolvidabel.
E ekskurshon no ta apto pa
- Personanan ku tin problema ku lomba
- Personanan ku tin problema ku kurason
Reservashon
Por reserva atrabes di website di Scoorby Tours.
E preis ta inkluí awa,’goggles’ pa wanta stòf, i entrada pa tur e atrakshonnan.
Bo a bai un aventura ku Scooby’s Tours despues di a lesa e artikulo aki? Kompartí bo eksperensia ku nos!


text:
ORANJESTAD, Aruba
Recientemente nos por a tuma nota cu habitantenan di Parkietenbos a hiba gobierno corte y esaki a duna gobierno un termino di 3 luna pa por trece un solucion pa e problematica di dump na Parkietenbos y e molester di holor di Sero Thijshi. Y esaki ta na su lugar tambe pasobra pa añanan e habitantenan ta bibando den un situacion indeseabel.
Importancia pa haya contesta riba preguntanan
E situacion di Parkietenbos y e problematica di desperdicio ta algo cu mester yega na un solucion no solamente riba un termino cortico pero esaki mester bira un solucion duradero y sostenibel. Den esaki e rol di Serlimar lo mester ta uno hopi importante. Y den esaki mester percura pa Serlimar ta financieramente stabiel pa por carga cualke proyecto a largo plazo y p’asina trece un solucion pa e problematica di desperdicio na Aruba. Y pa e motibo aki ta hopi importante pa mi por ricibi contesta riba mi preguntanan cu mi a dirigi na Minister pa loke ta e situacion di Serlimar. Alabes mi preocupacion ta e situacion financiero y operacional di Serlimar cu mester bira uno sostenibel.
Solucion pa problematica di sushi
E situacion di e dump di Parkietenbos ta deplorabel y a yega momento pa cera y percura pa sanea esaki pa por brinda tambe e oportunidad na e aerea di naturalesa cu pa añanan a bay perdi rond di e dump. Mester por recupera y crea un zona sano un biaha mas cu awo a bira un zona contamina y unda mangrovenan a bay perdi.
Tin diferente solucion riba mesa, unda pa cera e dump mester bin un sanitary landfill y unda ta separa sushi y deposita na cada lugar corespondiente y mientras ta reduci e sero di Parkietenbos y crea un lugar sano. Pero esaki no ta suficiente pasobra esaki ta un parti di solucion pero mester bin algo mas y mester percura pa conscientisacion unda pueblo mester bira mas consciente riba e uso di desperdicio y lo mester reduci e cantidad di sushi na cas y tambe bay den e pensamento di reusa y recicla. Den otro caso gobierno tabata pensa riba un Incinerator pero sigur e situacion financiero di Serlimar y pais Aruba no ta e mihor debi na debenan extravagante di gobernacion anterior ta haci esaki mas dificil. Bailing tabata un opcion pero actualmente mirando e molester di holor esaki ta haci e opcion aki uno dudoso, Pero tambe tin e posibilidad di exporta esaki pa un periodo di tempo unda cu Aruba y Serlimar ta haya e espacio financiero y tempo pa bin cu un solucion duradero y sostenibel pa e problematica di sushi y medio ambiente den e pais aki.
Ley di Serlimar
Hopi ta critica e ley pero e ley aki lo crea e plataforma financiero pa haci Serlimar sostenibel y alabes lo percura pa Pais Aruba reduci su subsidio y e placa aki por ser inverti den crea un Sanitary Landfill y cera e dump na Parkietenbos definitivamente. Y e mecanismo di control cu nos di parlamento di fraccion di MEP a trece den e ley unda cu cada 6 luna den e proceso pa stabilisa Serlimar financieramente e minister y e director tin di bin duna cuenta na Parlamento. Esaki sigur ta crea e mecanismo di control y lo percura pa haci Serlimar sostenibel financieramente. Tambe lo percura pa esaki por mehora nan operacion y asina impedi cu den un futuro nos desperdicio lo por cay den man di un compania cu lo tin e monopolio y cu e lo stipula tarifa y nos lo experencia locual ta pasando na entre otro nos waf di carga unda cu ki ora cu kier ta lanta e prijsnan di container y ningun hende no por bisa nada.


text:
Promé Minister Gilmar Pisas tabata presente na dia di Sabaneta
Publiká riba 11 Novèmber 2021
Willemstad – Promé Minister Gilmar Pisas tabata presente na Dia di Sabaneta dia 7 di novèmber 2021. Minister di Enseñansa, Siensia, Kultura i Deporte Sithree van Heydoorn tambe tabata presente.
Na e okashon aki Promé Minister a keda invitá pa hiba un diskurso.
Eksaktamente 369 aña pasá, esnan ku tabata goberná nos Pais e tempu ei a duna òrdu pa traha un plantashi na Sabaneta.
Nan a kuminsá ku kultivo di Kaña, Maishi, Maishi Chikí, Pinda, Palu di Brasía i tambe Bonchi di Dividivi.
Ku eksepshon di kultivo di Kaña, tur a logra i esaki a duna e Plantashi di Sabaneta e nòmber di Plantashi Produktor.
E plantashi a keda kambiá di doño varios bia i durante di e invashon Inglés na aña 1806 e Landhuis di Plantashi Sabaneta a keda invadí, di plunder i mitar kimá.
Despues di a keda nuebe aña kasi inaktivo Plantashi di Sabaneta, den un benta públiko a keda bendé na Sr. Mathias van der Dijs, kende a hasi Plantashi di Sabaneta é Plantashi Produktor di mas grandi ku Kòrsou a konosé e tempu ei.
Aparte di e produktonan menshoná kaba Plantashi di Sabaneta tabata produsí tambe Lechi, Kalmèki, berdura fresku, karni di Baka i Karné, lana di Karné, karbon i varios produkto mas.
Dor di ku e plantashi tabatin un variedat di posnan di awa i tambe un bon sistema di maneho di awaseru, kombiná ku sistemanan modernu pa e tempu ei tabata posibel pa por a produsí henter aña.
Ku eksepshon di djádumingu kasi tur dia garoshinan, halá pa mulanan, tabata sali di Sabaneta bai Punda pa hiba produktonan, i tambe dor di garoshinan halá pa mula i bakanan tabata hiba produktonan otro plantashinan den besindario.
Despues di liberashon di Katibunan, Plantashi di Sabaneta a keda ku su nòmber di Plantashi Produktor i te den añanan 1960 Plantashi di Sabaneta tabata entregá lechi tur dia na e.o. e tempu ei Sanatorium, ku tabata e hospital di Shell Kòrsou.
Ku fayesimentu di e último doño di Sabaneta na aña 1965 i despues benta di e plantashi na Gobièrnu di Kòrsou na aña 1969, a bini un fin na e aktividadnan aki.
Sinembargo esaki no a nifiká ku a yega un fin na e historia i tambe e herensha kultural ku tur e kosnan aki a laga patras.
Ta pesei e Gobièrnu aki ta aploudí tur e esfuersonan ku awendía ta keda hasí pa tene e rekuerdonan aki bibu.
Di parti di Carmabi a restaurá e landhuis i e otro edisfisionan ku ta pertenesé na e bunita monumentu aki. Tambe tin planesnan andando pa realisá den e parke un Museo di aire liber, i ku e trabounan preparativo ya ta kanando.
Esaki lo nifiká ku pronto e bishitantenan di Parke San Kristòf lo por bishitá tur e konstrukshonan monumental ku tin den e parke manera posnan, posnan di pia, murayanan di piedra, bakinan di awa i nan akuaduktonan, damnan di piedra i bakinan den kua tabata prosesá índigo, ruínanan di kasnan di plantashinan i di magasinanan, tur esakinan ta monumentunan di varios shen aña bieu.
Pues tin diferente moveshon i desaroyo positivo aki na Sabaneta i esaki ta netamente loke e Gobièrnu aki ta boga pé.
Desaroyonan ku por krea mas kupo di trabou i mas atrakshon pa nos mes hendenan i e turistanan ku ta bishitá nos por gosa di dje.
E kasnan di Katibu aki na Sabaneta ta úniko den área di Karibe, nan a keda deklará komo monumentunan protehá i sr. Echi Cijntje, habitante di Sabaneta a lanta un fundashon ku e meta pa restaurá e kasnan aki konforme reglanan di lei di monumentu di Kòrsou.
Na momentu ku e kasnan aki ta restaurá nan lo keda kombertí den un Eco- Resort, kaminda e bishitante, aparte di lo por gosa di e naturalesa ku Parke San Kristòf i restu di Kòrsou ta ofresé, lo por eksperenshá e bida di plantashi di 200 aña pasá.
Despues di gosa di un rekorido pa sera konosí ku e diferente aktvidatnan ku ta tuma lugá na Parke di St. Christoffel a sigui ku Promé Minister su diskurso a deklará e aktividat di Dia i Sabaneta habrí, i a sigui ku entrega ofishal di e derechonan di erfpacht pa e pida tereno riba kua e kasnan di katibu aki na Sabaneta ta ubiká, na presidente di e Fundashon pa Restaurashon i Mantenshon di Kasnan di Katibu na Sabaneta, señor Echi Cijntje.
Promé Minister a felisitá, na nòmber di Gobièrnu, na promé lugá e pueblo di Sabaneta, e pueblo di Banda Bou i e komunidat den su totalidat na Kòrsou pa ku e bunita proyekto aki.
Aparte di ku e proyekto aki ta un empuhe pa nos Turismo e lo nifiká tambe trabou pa nos hendenan.
SABANETA TIN DI BIRA GRANDI BEK MANERA E TABATA!!!!!


text:
KRALENDIJK – Ta bai pone total 8 baki alrededor di Malekon pa por depositá shushi aden. Esaki ta loke Michael La Fortune a bisa Radio Live FM tokante un proyekto ku el a inisiá. Ya a pone un di e bakinan ku por depositá shushi, i ta bai pone mas durante 2021. “2 aña pasá mi a presentá e idea aki, pa krea diferente sitio pa hende por depositá shushi separá, alrededor di Malekon. Esaki a tuma poko tempu pa Selibon NV i gobièrnu di Boneiru pensa pa por aprobá e proyekto. Awor nan a tuma e desishon i tur kos ta aprobá pa ehekutá e idea. Tin awor spònser ku ta tras di e proyekto pa esaki bira un realidat.
A pone un bari pa depositá shushi, esaki komo muestra, i ta bin un kantidat di 8 mas. No ta simplemente un bari di shushi, sino e ta será den un baki bunita dekorá. For di Playa Pabou te na Chachacha Beach ta bai pone 8 bari, repartí den e área. E idea ta pa e hendenan ku ta kana den e área, tin un lugá pa por depositá shushi, evitá ku esaki ta bai laman i tur e konsekuensianan. Suidadanonan di Boneiru tabatin e oportunidat pa saka potrèt i a skohe esnan mas apropiá pa pone riba e kashi ku ta karga e bari di shushi. E sitio ku tin pa depositá shushi alrededor di Malekon, ta iluminá anochi, loke ta trese un bunita bista i pa e hende por nota unda tin lugá pa depositá shushi.
E plan ta pa kada 2 aña ta hasi kambio di e potrèt riba e kashinan ku tin bari di shushi aden. Di e manera aki ta trese un kambio, kaminda ta duna oportunidat pa spònser nobo pone nan logo na e sitio. Selibon lo rekohé e sushi ku regularidat pa kontinuá ku e proseso di recycle. Pa fin di Yanüari 2021 e plan ta pa pone 3 mas di e sitionan pa depositá sushi separá na Malekon i asina sigui paso pa paso te momentu tin tur 8 instalá”, Michael La Fortune a bisa.


text:
Diaranson atardi bahada di solo famia ta yega cas na Siribana y haya nan ser keri a pone fin na su bida. A core yama centro di alarma pidiendo ayudo di ambulance debi cu e persona no lo ta reaccionando, unidadnan di ambulance a keda dirigi pa e sitio pero a constata cu mucho no por a haci mas. A notifica dokter pa acudi na e sitio y constata morto di e homber di 30 aña. Polis tambe tabata presente hunto cu recherche pa haci investigacion. Paz na su restonan.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Analisando tur e desaroyonan local y internacional rond di mundo y Aruba por a nota awe cu varios restaurant a dicidi di sera nan portanan te cu fin di luna.
Varios di nan a comunica cu nan cliente pa e siguridad di nan clientenan y empleadonan lo permanece cera completamente.
Otronan a dicidi di duna servicio solamente den forma di ‘Take Out’ y of entrega te na cas of oficina. Un gran cantidad di nos restaurantnan tin mester di e clientela ‘turista’ pa asina por sobrevivi.
Awor cu e cantidad di turista a baha y lo sigi baha ta opta pa sera no solamente pa e parti di siguridad pero tambe pa e parti di baha gasto e.o personal, coriente, etc etc.
E situacion aki sigur lo afecta e restaurantnan pa cual esunan mas chikito sigur no lo por ‘wanta e sla’ y lo no habri mas. Mientrastanto Gobiero di Aruba a anuncia awe cu entrante diamars tur establicimento pues tambe restaurant lo mester cera tur dia no mas tarda cu 10 or di anochi.


text:
Kralendijk – Boneiru a alkansá un logro importante awor ku 80,5 % di personanan di 18 aña bai ariba a pasa minimalmente un angua kontra corona. Awor akí 13.113 hende ta kompletamente bakuná, esaki ta 69,2 % di e grupo di enfoke di 18 aña bai ariba.
Den e grupo di edat di 12 te ku 17 aña 23,9 % a pasa angua minimalmente un biaha. E meta ta pa finalmente 85 % di personanan di 18 aña bai ariba i hóbennan den edat di 12 te ku 17 aña ta kompletamente bakuná.
Den luna di yüli i ougùstùs habitantenan por pasa e promé òf e di dos angua riba djasabra. Esei por na Kompleho Deportivo Jorge Nicolaas di 09:00 – 14:00 or. Djasabra 24 di yüli 2021 mas òf ménos 300 hende a pasa angua na e sentro deportivo. Awor ku e variante di dèlta ku ta mas kontagioso ta na nos isla, ta importante pa hendenan ku ainda no a pasa e promé òf e di dos angua hasi esei ainda. Pa hendenan ku ta kompletamente bakuná e chèns ta chikitu ku nan ta bira gravemente malu den kaso di kontagio.
Sufisiente
Nos isla tin sufisiente bakuna di Pfizer pa sòru pa bakuná mas tantu hende posibel. Habitantenan ku tin pregunta tokante e bakuna por yama 0800 0900 grátis durante ora di ofisina. Na e number ei hende por traha un sita pa pasa angua kontra corona.


text:
Un informacion cu a subi mundo internacional di noticia ayera ta mustra, cu Citgo ta busca un gerente general (CEO) nobo pa asina reemplasa e Vice Presidente di e compania cu ta fungi tambe como CEO.
Tin miembro di staf di Citgo cu a solicita, pero un decision mester wordo tuma ainda. Den prensa internacional ta wordo mustra cu e gerente nobo lo mester entrega documentonan solicita pa Fiscal di Merca den investigacion di corupcion den Citgo.
E compania cu no a duna indicacion kende lo bira CEO a mustra cu tur cooperacion ta wordo duna na autoridad.
Pa loke ta trata Aruba mes, informantenan ta insisti cu Citgo Aruba mester ta na haltura di e investigacionnan cu autoridad Mericano ta haci den seno di e compania na Merca y mester tin por lo menos conocemento di e situacion serio cu e compania ta confronta.
Citgo Aruba tambe por ricibi instruccion pa entrega material informativo na tanto Citgo Merca, cu a cuminsa cu su propio investigacion riba e rumbo cu placa a tuma, como na autoridad Mericano.
Pregunta cu mester wordo haci ta, kende a screen e miembronan di gerencia y personal di Citgo cu a haya permiso pa traha na Aruba. A trece dilanti cu trabou na Aruba tabata uno di e preguntanan di Raad van Advies na gobierno den e documento cu a cuestiona si por considera e acuerdo di Citgo como legitimo.
Mientrastanto mas documento cu DIARIO a ricibi ta referi na loke Marisol Gomez cu a entrega un caso contra Citgo a trece dilanti den su peticion pa haya compensacion despues cu el a ricibi su retiro.
Den e documentonan na Corte na Merca, Marisol Gomez ta trece dilanti cu e dirigente di Maduro na Citgo, Chavez, tabata tin miedo di loke Hues por a descubri si a investiga PDV Holding, cu ta fungi como doño di Citgo.
Alphonso Gravina mester a aparece dilanti Hues na Merca pa responde e acusacion cu el a stroba Husticia di haci su trabou. Tambe tin acusacion den su contra pa labamento di placa y duna informacion incorecto na Husticia. ->>Vea más...


text:
E temblor a sacudi e costanan di Filipinas, segun e Servicio Geologico di Merca. El a produci 210km zuid-estet di Pondaguitan y cu profundidad di 95.8km, no tin rapport di daño di material of persona herida.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Internacional
Temblor di magnitud 7.0 ta sacudi Filipinas
21/01/202121/01/2021


text:
ORANJESTAD- Minister Arends hunto cu su colega Bermudez a haci apertura di Expo Labor diasabra ultimo. Esaki ta un iniciativa cu a cuminsa aña pasa caba. Arends a bisa cu Gabinetenan Mike I y II a inverti masha hopi mes den oportunidadnan. “No solamente oportunidadnan pa progreso, pero oportunidadnan pa empleo. Esaki ta algo cu mi a trece dilanti tambe den mi discurso.”
“Nos ta conecta e mercado laboral y e maneho di labor na e maneho economico y di educacion. Mi ta kere cu e triangulo ey ta esencial pa nos por tin un economia fructifero y sostenibel. Mi ta kere cu awe esey a bin hopi bon dilanti. Vooral tambe inverti den nos hendenan. No solamente den e parti fisico, pero tambe e aspecto di Life Long Learning. Esaki ta nifica cu den bo area di trabou bo tin e oportunidad como parti di bo condicionnan laboral pa bo por sigui profesionalisa y profundisa bo mes.”
Arends a bisa cu tin varios hende cu hopi experiencia y gobierno ta buscando moda con certifica e experiencia laboral aki cu den transcurso di añanan por wordo compara cu un educacion vocacional. “Nos ta bezig cu esey pa duna tambe motivacion na esnan cu ta traha pa brinda nan asina mas expectativa pa oportunidad, mehoracion profesional y mehoracion humano tambe.”
Pa loke ta e avancenan pa starters y young entrepreneurs Minister Arends a splica cu gobierno a cuminsa agilisa e proceso ey y a identifica 4 top sectornan: cu ta encera tecnologia limpi, industrianan creativo, logistico y exportacion di conocimento. “Ora di cuminsa cu negoshinan nobo e sectornan aki ta wordo reconoci y tin un proceso hopi mas lihe y asta menos complica pa establece un negoshi. Nos ta trahando diariamente riba e proceso aki, pa mehor’e y simplifik’e.”
Hopi hende a atende Expo Labor loke ta algo masha positivo mes Arends a remarca. “Aki no tin solamente sector priva presente, pero tambe secor publico. Ora un persona kier drenta e mercado laboral e mester sa kico ta su derechonan y como gobierno nos tin e tarea pa yuda un hende establece un negoshi, pero tambe con drenta e mercado laboral mas miho y lihe posibel.”


text:
Brasil ta habri e promé refugio pa olefante.
Brasil a habri e promé refugio na Latino Amérika pa olefantenan ku antes tabata kaptivo. Un refugio idíliko ku eventualmente por akapará 50 olefante. Elephant Sanctuary Brazil ta keda den e parti sentral di Brasil na e estado di Mato Grosso. El a keda fundá pa e fundashon Global Sanctuary for Elephants i ya kaba tin su dos promé habitantenan. E olefantenan Maia i Guida, ku a pasa e último kuater dékadanan kaptivo, a yega e refugio siman pasá. E olefantenan a biba 40 aña ku un sirko. Pa e último 5 añanan nan tabata mará na nan pata na un kadena riba un finka ku ta pertenesé na e abogado di e sirko. Tabatin un waya kayente i unu eléktriko entre e dos olefantenan ku tabata afektá nan si nan mishi ku nan. Esaki a kousa basta agresividat entre e olefantenan. Despues di a yega e refugio no a nota señal di agreshon entre e dos olefantenan. Tin un kantidat grandi di olefante ku ta warda pa por bini e refugio. E siguiente habitante di e refugio por ta Ramba. Un olefante ku aktualmente ta biba na Chile. E tereno kaminda a traha e refugio tabata antes un finka pa baka. E área ta masoménos 2.800 hèktar i a keda kumprá pa e fundashon por duna espasio na 50 olefante ku ta biba den kondishonnan penoso, den entre otro zoológiko òf sirkonan den Latino Amérika.


text:
ORANJESTAD – E elleccion aki a cuminsa na aña 2016 ora cu George Winterdaal y GLW Foundation, e mesun organisacion cu ta organisa Miss Teen Aruba Intenational a sinti e necesidad di sigui promove Aruba na nivel international y pa mustra cu nos tin lugarnan bunita y cu nos tin hopi pa Brinda nos bishitantenan.
Na aña 2016 e start solamente cu categoria Teen y di aki a haci varios adaptancion di arega categoria extra y a wordo defini cu e categorianan cu ta keda ta Teen, Miss Y Sra.
Ganadora di aña 2016 ta Linda Sibrian di El Salvador, na 2017 ta Little Curacao Aleena Fransisco, Pre Teen Argentina Melanie Gonzales , y Teen Panama Ashley Isaza. Na 2018 ta Little Colombia Eileen Lesmes , Pre Teen Aruba Nubis Chandler , Teen Curacao Davienne Bislip y Miss Venezuela Valentina Marcano. Na 2019 e ganadora tabata Teen Panama Kimberly Winter, Miss Peru Nahomi Aguilera y Sra. Aruba Miriam Contreras. E situacion di Covid a pone organisacionan rond mundo man na cabes ya cu ora di biaha pa competencia ta un sin fin di testnan mester y esaki ta haci cu e no ta facil, pero asina mes lo haci e evento aki den un forma mas chiquito y ya pa 2022 lo haci esaki mas grandi, fecha pa 2022 ta 30 May pa 5 Juni 2022.
Pa Aruba nos tin den e competencia Sharlena Clarinda cu ta preparando all the way pa diasabra awor duna bataya y representa Aruba den un forma spectacular.
Nos kier a gradici na Departamento di Cultura, Eagle Aruba Resort, Click Print, Gift Baskets, Swift Trading, Ella’s Accessories, Aruba Tourism Authority , Kico Rico Restaurant, Blossoms, Coco’s Restaurant, Patio 15, Island Rides Car Rental y Aruba Fantasy Tours. Por sigui detayenan di e competencia riba rednan social, cual ta e Facebook Page Miss Turismo Mundial, y tambe Instagram Miss Turismo Mundial. Si bo ta desea di wak e elleccion final bo por buska bo kaarchi na porta diasabra mes ya for di 6.30 atardi, elleccion lo ta di 7 pa 9 pm y entrada ta Afl. 35,00.
Nos ta desea tur candidata un dushi estadia na nos isla Aruba y tur clase di exito na GLW Foundation cu e evento aki.


text:
Diadomingo mainta pasa di 11:00am a sosode un accidente den cercania di rotonde di Ex-Drive Inn na Kibaima. Ora cu Polis di trafico a yega na e sitio, a detene e dama latino cu ta e chauffeur cu a causa e accidente. E tabata bebi y riba un trip cu un amiga y un amigo mas.
Polisnan a hib’e Warda di Polis na Shaba pa mas investigacion y interogacion. Durante investigacion a resulta cu tur esunnan den e auto ta stranhero y no por a prueba cu nan tin un status legal riba nos isla. Cu e realidad aki riba mesa, Polis a dicidi di detene tur tres y hiba nan Warda di Polis pa mas investigacion y verificacion.
Warda nos Costa lo sigui e proceso pa confirma nan status riba e isla, debi cu nan tin acceso na e data di DIMAS. Segun fuente, e dama deteni cu a causa e accidente ta e mesun dama cu a bira famoso den e caso di “Patruya 37” na Noord, ora cu un video di dje y un amiga papiando cu dos Polis a causa nan suspension. E biaha aki e ta den noticia cu foto y tur, pero deteni pa causa accidente burachi.


text:
Pa Aruba por yega un dia na cumpra papel di cinco florin di censo for di e comodidad di su cas of trabou, mescos ta e caso cu registro di Camara di Comercio, tin mester pa tur departamento di gobierno ta riba e mesun sistema. Esey ta algo cu hefe di Registro Civil y Censo, Sharin Luydens, no ta completamente sigur cu nos tac la p’e aworaki.
“Mi por subi Kamer Van Koophandel paga e papel di otro hende, pasobra e ta un registro publico. Registro Civil no ta un registro publico pasobra tin leynan di privacidad. Kier men cu ora ta papia di digitalisacion, mester tin un number unico y un identificado unico,” Luydens a indica argumentandocu mester ta manera un banco. “Esey no tin den gobierno awo. Ningun hende no por subi cu un unique number y su identification system pa drenta portalnan di gobierno pa pidi un papel di 5 florin.”
Mas aleu, e director a bisa, no tin tampoco e manera di pago pa ricibi e documento digitalmente cu un QR-code den bo email. “Bijvoorbeeld esey bo lo kier logra; cu un dia ami por subi cu mi unique number y mi autentication. E por ta pin, e por ta ki sorto di authentication system cu ta. Cu mi ta drenta y e sistema sa: Ok, Sharin Luydens a drenta. Ami ta pidi e papel di 5 florin. Ora mi pidi’e, mi por page tambe via mi cuenta di banco y mi ta pone e email e ora. E ora ey, pa mi haya e papel digital den mi email, bo ta haye cu un QR-code.” E hende por mustra su papel di 5 florin, ta scan e QR-code y ta wak cu e ta un papel autentico. E QR-code ey ta bisa cu ta dura 6 luna, pasobra despues bo tin cu paga pa un nobo.
Sistema asina por y ta existi na mundo, segun Luydens, pero Censo no por haci’e. Ora ta papia di unique number y autenticacion system riba nivel di pais, ta algo hopi grandi. E ta algo cu ta rekeri tambe hopi capacidad tecnico y e funcionario no sa si tur e capacidad tecnico t’ey y e security system cu mester rond di dje.
A conta cu Hulanda mes ta luchando cu nan Burgerservicenummer (BSN) y ta reevalua esaki pasobra tin hende cu dos BSN, caminda a bay Hulanda y belasting ta duna nan un BSN, pero despues gemeent tambe a duna nan un otro BSN. Luydens: “Fraudenan asina por sosode. Esey bo no kier. Dus bo tin cu siña di e foutnan cu a haci na Hulanda.Wak e bon, pasobra nan mes ta evaluando e sistema aki.”Asina mes, ta bisa cu e no mester ta un BSN number, pero e mester ta un unique number si. Y ora bo ta papia di un unique number, bo tin cu pensa: ken ta genera e unique number? Paso na Hulanda ta Rijksdienst van Identiteit Gegevens cu ta un rijksdienst cu ta ariba di e gemeentenan y e rijksdienst ta suministra e gemeentenan e unique number ey pa ora un hende bin y registra, ta acopla e unique number na e hende na Aruba. Cua organisacion lo haci e tarea ey? Ta preguntanan cu bo tin cu bay haci bo mes y inventarisa hopi bon con bo ta yega na esaki, e director di Censo a finalisa bisando.


text:
The content originally appeared on: Diario
OPEC ta baha su produccion durante e ultimo lunanan di 2023
*2022 por cera cu petroleo atrobe riba 100 Dollar pa bari
*E menasa di fin di Petroleo a bira un enemigo pa mundo
ORANJESTAD(AAN)—Durante e siman cu ta termina, Aruba a wordo confronta cu cantidad di asunto, cu a kita bista un rato for di e problema principal di mundo na e momentonan aki.
Si 2022 a bira un aña sumamente dificil pa mundo, tabata basa riba e hecho cu prijs di petroleo a subi drasticamente.
E motibo cu prijs di petroleo a subi, a wordo atribui directamente na e Guera di Ukraine, cu a wordo invadi dor di Rusia segun loke Vladimir Putin a presenta na mundo como su plan pa crea un Imperio Ruso nobo.
DIARIO for di inicio di 2022, a mustra riba e hecho cu e Guera na Ukraine por ta mucho mas cu e pretencion di Rusia pa haci henter mundo Comunista, cu ta e miho forma di dictadura cu mundo a conoce.
Esencial na 2022 mester a bira, e futuro nobo di mundo sin petroleo manera a keda acorda na e Conferencia di Clima cu a tuma lugar na Glasgow y caminda mundo a bay di acuerdo pa baha produccion di petroleo y gas y introduci combustibel limpi cu no ta afecta e medio ambiente.
For di momento cu e decision a wordo tuma, DIARIO a splica cu a mishi cu e balor financiero y economico mas grandi di mundo, cu a provoca e gueranan di petroleo cu a deshaci di stabilidad internacional den pasado.
DIARIO for di inicio di 2022 a mustra su lectornan pa den e desaroyonan actual, mira e interes di Rusia den sector di petroleo mundial.
Aruba sigur a mira den interes mundial petrolero, na prome lugar e mundo Arabe, considera como e baluarte petrolero.
Cu e dos podernan petrolero mas grandi na mundo ta Merca y Rusia, ningun hende a para keto.
Ukraine ta otro poz di petroleo di mundo.
For di momento cu e crisis di Ukraine a cuminsa, DIARIO a papia constantemente di un Guera di Petroleo, cu a causa un aumento di e prijs di petroleo na 2022.
Medidanan cu paisnan liber a tuma, a baha e efecto di e aumento di prijs y ya por a mira con e prijs di petroleo a baha.
Durante e siman cu ta termina, mundo a cuminsa reuni riba asuntonan relaciona cu clima y e medidanan cu mester tuma pa evita cu cambio di clima ta afecta hende.
Central den e reunion cu a cuminsa dia 6 di November y cu ta termina dia 18 di November ta naturalmente con ta atende cu combustibel.
Ta na momento cu mundo ta bay atende cu e futuro di petroleo, e organisacion mundial di petroleo OPEC cu ta conta tambe cu Rusia, a dicidi cu ta baha produccion di petroleo, loke ta nifica cu ta subi e prijs mundial di petroleo na entrada di e temporada di winter pa Europa, cu ta busca formanan pa bandona su dependencia di petroleo Ruso.
Den e situacion nobo, Rusia a anuncia cu e ta continua cu u plannan pa aumenta su produccion petrolero.
Indicacionnan na fin di siman ta papia di aumento di e prijs di petroleo prome cu fin di 2022 y cu e realidad di 100 Dollar pa bari ta bolbe.
Ayera a cera cu prijsnan di petroleo crudo riba mercado mundial.
DIARIO ta sigui tur desaroyo pa asina informa su lectornan di un desaroyo cu ta dicidi pa prijs na 2023!


text:
Kuminda ku bo lo mester kome tur dia:
1. Almendra: ta baha e kolesteròl i ta baha e suku den sanger, pues i ta bon pa hendenan ku diabétis. Almendra ta kontené tambe hopi vitamina E ku ta protehá bu kontra rayonan di solo hopi fuerte (rayonan ultra violeta). Vitamina E ta un anti-oksidante pues e ta yuda bo pa bo keda yòn.
2. Alein òf linasa ta riku na fibra i ta kontené hopi Omega 3 vèt ku ta yuda kita mancha riba kútis i ploi fini. E ta yuda hopi bon ku kolesteròl.
3. Tomati ta kontené un sorto di anti-oksidante ku yama lycopena ku por yuda bu kontra kanser di blas di urina, pulmon, prostat, kútis i stoma. Tambe e ta yuda prevení malesa di e adernan di kurason.
4. Batata dushi ta e un di e kumindanan mas nutritivo ku tin riba nos planeta. E ta yuda kontra e efekto di huma sekundario (ke men si un otro hende ta huma bo ta haña mes un produktonan malu pa inhalá). Ta yuda pa prevení diabétis. Ta kontené tambe un anti-oksidante ku ta subi e sistema imunológiko. E ta protehá kontra Alzheimer, Parkinson, malesa di higra, HIV, kanser, ataka di kurason i ataka selebral. Ta kontené hopi vitamina C ku ta yuda kita ploi den kara.
5. Spinazi ta kontené hopi mineral manera kalium i magnesia. E ta yuda protehá adernan pa no sera. E ta kontené hopi anti-oksidante. E ta yuda pa hasi wesu fuerte, baha e chèns di tumor di kueru, e ta bringa kontra sèlnan kanseroso di prostat, kanser di tripa i ta yuda stimulá e sirkulashon di órgano seksual di hende hòmber.
6. Rosamarein ta yuda baha e riesgo riba ataka selebral ku 40%; esei a wòrdu prueba kaba den laboratorio. Tambe e por yuda kontra Alzheimer i e efektonan general di enbehesimentu viegesementu.
7. Salmou pero spesialmente esun ku no ta kriá pero esun ku ta biba den su ambiente natural: ta kontené e vèt ku ta yuda baha e kolesteròl, i tambe e ta bon pa e selebre pasobra e ta mantené e supstansia ku tin entre e nèrvionan .
8. Blubèri ta yuda kontra diferente malesa fo’i kanser te ku malesanan di kurason. E ta un bon anti-oksidante, ta kontené hopi fibra, vitamina A i C. Solamente Açai un otro beri ku ta krese den Amazona ta kontené mas anti-oksidante.
9. Green tea (te bèrdè) ta kontené hopi anti-oksidante ku ta yuda kontra inflamashon (anti- inflamatoria) i anti-kanseroso. E ta yuda tambe kontra e efekto dañino di e rayonan di solo i kontra kanser di kútis.
10. Chukulati skur ta kontené un supstansia ku yama flavonoida ku ta yuda ku e sirkulashon di selebre, i tambe ta tene e arterianan fleksibel, tene preshon abou, protehá kontra rayonan UV di solo.
11. Tuna ta kontené selenium i esaki ta yuda mantené e elastisidat di e kútis; tambe e tin anti-oksidante ku ta yuda protehá kontra rayo UV di solo. Tambe e ta kontené proteina ku ta yuda baha kolesteròl i triglycerida.
12. Wòrtel ta bon pa bista, pa e wowonan. E ta kontené provitamina A, i ta yuda kontra diferente sorto di kanser, asma i reumatismo.
13. Preimu seku ta kontené koper i boron ku ta yuda kontra osteoporosis (wesu ku ta bira bròs). Tambe e ta bon pa e tripa pasobra e ta stimulá e moveshon di e tripa pa saka sushi ku atrobe ta yuda apsorbé kalsio (ku ta bon pa wesu).
14. Grano manera ariña brùin, quaker, aros brùin ta kontené hopi fibra ku ta benefisiá e tripa i tambe e selebre. Grano ta kontené hopi karbohidrato pero dor ku e ta kontené hopi fibra tambe e kantidat di karbohidrato (suku) no ta dañino.
15. Biña kòrá ta kontené resveratrol ku ta yuda baha kolesteròl; tambe e ta kontené anti-oksidante ku ta yuda e rant di e adernan di kurason.
16. Yogurt ta bon pa e bakterianan bon den tripa (probiotica); esaki ta subi e sistema imunológiko, i ta protehá kontra kanser.
17. Awakati ta kontené supstansia ku ta kontra e kolesteròl malu, ta kontené vitamina B i ta yuda fortalesé e adernan.
18. Nechi walnut ta kontené e mas vèt Omega-3 ku salmou.
19. Turmeric òf kurkuma ta un speserei hopi potente kontra kanser, tambe e ta anti-inflamatorio. E parse kuri pasobra e tin mes un kolo hel.
20. Bonchi pretu ta bon kontra ataka di kurason, selebre i ta kontené hopi anti-oksidante, proteina, magnesia, vitamina B i fibra.
3,200 Bia mirá, 4 Bia mirá awe


text:
KRALENDIJK – Komo ku e aña aki e kampionato di Dominó no a keda organisá, a disidí riba petishon di e klupnan ku ADR ta organisá un torneo kòrtiku di dominó riba petishon di e klupnan.
ADR ta organisá e torneo di dominó riba fechanan djasabra 22 di ougùstùs, djadumingu 23 ougùstùs i djadumingu 30 diougùstùs 2020.
E torneo ta tuma lugá na Geza Place Rincon.
Dia 22 ku 23 di ougùstùs 2 klup ta klasifiká pa e final dia 30 di ougùstùs 2020.
Éksito na e ekiponan den e torneo
KRALENDIJK – Komo ku e aña aki e kampionato di Dominó no a keda organisá, a disidí riba petishon di e klupnan ku ADR ta organisá un torneo kòrtiku di dominó riba petishon di e klupnan.


text:
Morgenster – Diaranson marduga polisnan ta bay pa un caso di kiebro y ladronicia na Dynaf situa na Morgenster.
Na yegada polisnan ta constata cu e camara di seguridad a wordo destrui, despues e antisocialnan lo a saca e glas di e porta dilanti y asina a logra bay paden, evitando di e forma aki pa e alarma no a bay on.
Den e negoshi nan a bay unda cu lo ta warda placa, nan lo a carga un kashi chikito bay pafo cune, pero parti di e kashi lo a dal un caminda y esaki lo a activa e alarma, mesora e ladronnan a baha na awa.
Polis na e sitio a pidi e pa departamento tecnico di polis pasa durante dia y haci nan investigacion pa wak si por haya algun fingerprints.
Like this:
Like Loading...
Related


text:
Kralendijk – E trabounan ku ya a kuminsá na e Sentro di bario Nikiboko ta un ehèmpel ku Entidat Públiko Boneiru ta sigui ku su programa di desaroyo den barionan na Boneiru.
E asina yamá Desaroyo Integral di Bario (Integrale Wijk Ontwikkeling) ta pa mehorá bida i bibiendanan den barionan. E proyekto Desaroyo Integral di Bario (IWO) ta kai bou di direktorado di Komunidat i Kuido. Resien a tuma e desishon pa buska un persona pa sigui trèk e proyektonan.
Ta e intenshon pa sigui sostené e habitantenan i plataformanan di bario na un manera konstruktivo. Asin’ei tambe ta sòru ku esnan ku ta biba den e bario ta haña sosten pa realisá aktividat i drecha nan kondishon di bida den nan bario. Un otro parti di e Integrale Wijk Ontwikkeling (IWO) ta pa for di Entidat Públiko Boneiru yuda drecha e kondishonnan di bida den e barionan.
Akuerdo
Resien diputado Nina Den Heyer a firma un akuerdo ku Fundashon Cas Boneriano pa pone atenshon i hasi mantenshon na e sentronan di bario na Nort’i Saliña, Amboina, Tera Kòrá i Antriol /Family Justice Center.Den tempu binidero lo sigui sostené e plataformanan den bario pa asin’ei sòru ku e habitantenan ta satisfecho ku e bario ku nan ta biba aden. Lo sostené e inisiativanan pa tin deporte i spèl den barionan. Esaki ta importante pa esnan grandi por haña tempu pa dibertí. Pa esnan mas chikitu i hóben lo tin aktividat espesial awor ku fakansi ta dilanti porta.


text:
WILLEMSTAD- 14 òktober 2015– Pa por sigui promové Kòrsou den e merkado kanades, Ofisina di Turismo di Kòrsou (CTB) a uni huntu ku Air Canada Vacations, Sunwing Vacations, Transat Holiday, Travelbrands, WestJet Vacations i partnernan den sektor privá pa organisá un ‘Canada Roadshow’. Meta di e road show tabata pa eduká e mihó agentenan di biahe i pa nan mantené Kòrsou komo e destinashon faborito den Karibe ku nan por ofresé na e turista kanades pa e temporada di wenter benidero.
Durante di un periodo di un siman e tim di Kòrsou a duna vários seminario edukativo, hasi yamadanan di benta i a duna entrenamentu na agentenan di reservashon. Tur esaki pa promové Kòrsou komo destinashon i pa tene nos isla den mente di e turista kanades. Di akuerdo ku e skema di evento na Calgary, Montreal, Toronto, Barrie i Hamilton, e tim di Kòrsou a reuní ku mas di 300 agente di biahe na Canada. CTB un biaha mas a keda sostené dor di vários partner den sektor privá inkluyendo ACOYA Hotel, Suites & Villas, Avila Hotel, Curaçao Marriott Beach Resort & Emerald Casino, Livingstone Jan Thiel Resort, Papagayo Curaçao Resorts, Sunscape Curaçao Resort, Spa & Casino, Fiesta Tours i Funbini Taber Tours.
Pa promé biaha lo tin 4 aerolínea ku lo bula pa Kòrsou durante e temporada di wenter. E kantidat aki ta inkluí Air Transat su buelonan pa Kòrsou for di Toronto kuminsando dia 20 di desèmber 2015 próksimo. Kòrsou lo risibí buelonan di Air Canada, Sunwing i WestJet tambe. Ademas di esaki, Air Canada lo brinda buelonan direkto for di Montreal pa Kòrsou den temporada di wenter.


text:
ORANJESTAD – Diasabra 29 di October ta wordo reconoci internacionalmente como dia mundial di stroke. E meta di e dia aki ta pa crea conscientisacion tocante e cantidad halto di personanan cu ta sufri un stroke, como tambe e pasonan necesario pa preveni esaki por medio di hiba un bida mas activo y saludabel.
E fecha anual aki a cuminsa na 2006 ora cu World Stroke Organization a declara stroke como un emergencia mundial. World Stroke Organization actualmente tin un campaña cu ta tuma lugar henter aña cu ta wordo uza como un plataforma pa conscientisa y tambe pa aporta na prevencion di esaki.
Den cuadro di esaki, dia 29 di October lo tin un workshop caminda lo duna informacion tocante con pa mehora salud cu nutricion y kico ta e consequencianan di mal nutricion. Hunto cu esaki lo tin un rato di ehercicio pa demostra algun movecion cu por haci na cas. Na final lo tin un actividad di cushinamento pa traha salada, wrap y snacks simpel y saludabel.
Minister di Turismo y Salud Publico, Sr. Dangui Oduber, ta invita pueblo henter pa tuma nota di e dia aki y tambe pa pasa busca mas informacion y tips tocante con pa hiba un bida mas saludabel y activo. Nos salud ta den nos man y por medio di prevencion nos por logra ta parti di un comunidad mas saludabel. Tambe Sr. Oduber kier a gradici tur stakeholder pa nan esfuerso cu ta hasi esaki posibel.


text:
Diamars pasa di 12 or marduga varios persona tabata mira un avion chikito blanco tabata bula riba Aruba parti di playa te cu airport y despues subi lama pazuid y dal bueltanan sospechoso. E jet tabata bula basta abou 4 biaha y na final esaki a logra aterisa riba un velocidad. Te hasta polisnan na warda di Playa a mira e avion pasa riba nan basta abou y informa central.
Ciudadanonan riba Camacuri tambe a raporta di e caso debi cu e avion a bula basta abou mes. Polis a mobilisa pa e sitio y cu personal di seguridad di airport a yega na e Jet N834MM, y e Piloto y Co-Piloto a keda deteni. Nan tabata tin mask bisti y polisnan tambe a yega riba nan cu mask. Na warda di Playa personal di ambulance a controla ambos persona cu cautela y despues a bay cu nan paden y interogacion tuma luga. E avion aki tabata biniendo for di Latino America direccion pa Venezuela/Caracas y pabou Aruba supuestamente a haya problema cu fuel pero ni toren di Hato Curacao y Aruba tabata na altura. Nos a busca informacion di biaha debi cu e toren di Aruba tabata cera e momento ey ni toren di Curacao Hato nan no a contacta.


text:
ORANJESTAD – Diabierna atardi Minister Maduro hunto cu e Comision di Reforma Fiscal, a reuni cu e Comision Financiero di Parlamento pa asina brinda informacion pa loke ta e implementacion di un reforma fiscal. Parlamento a wordo informa cu a base di e recomendacionnan di e expertonan riba tereno di impuesto, tanto local como internacional, a keda acorda cu Hulanda cu Aruba lo adopta un sistema di BTW (belasting over de toegevoegde waarde) yama tambe “VAT” (value added tax). Tambe a duna un bista na Parlamento di e motibo di introduccion di un sistema di BTW, otro cambionan fiscal cu ta compaña e introduccion di e impuesto nobo aki y tambe di e plan di comunicacion riba e cambionan proponi.
Motibo pa introducion di un sistema di BTW
Durante transcurso di varios aña Gobierno di Aruba a haya na varios ocasion conseho di organisacionnan international pa haci cambio den nos sistema di impuesto caminda cu lo mester bay mas den direccion di impuestonan indirecto. Pa e motibo aki na aña 2007 a introduci e sistema di BBO cu pa e tempo ey tabata e impuesto indirecto mas simpel cu por a introduci pa nos Pais. Despues di e reforma fiscal grandi aki no a bin mucho cambio riba tereno di impuesto pero si hopi critica riba e aspecto cumulativo di e sistema di BBO. Pa e motibo aki IMF a conseha Gobierno ya fo’i aña 2013 pa introduci un sistema di BTW na Aruba. Mucho no a ser haci cu e consehonan di IMF y un posibel introduccion di ABB, cu ta un otro variante di un sistema di impuesto indirecto, door di Gabinete Eman tampoco a bira un realidad. Na 2018 Gabinete Wever-Croes a cuminsa traha di un manera structura y planifica riba e reformanan fiscal necesario pa Pais Aruba y den e cuadro aki IMF a bolbe ripiti su conseho pa Aruba haci e cambio di impuestonan directo pa impuestonan indirecto y introduci un BTW. Pa Aruba por a surpasa e sla economico y financiero cu COVID a trece cu ne mester a acudi na Hulanda pa sosten di likides. E suma grandi di fiansa a pone cu Hulanda a exigi den e Landspakket pa Aruba introduci un sistema di BTW of ABB mas pronto cu ta posibel pa asina por traha e fundeshi necesario pa sali mas fuerte y resiliente for di e situacion financiero cu ya caba prome cu COVID tabata precario. E realidad financiero y e hecho cu den e Landspakket ta exigi, entre otro, un introduccion di BTW como condicion pa sigui haya yudansa
financiero di Hulanda, ta pone cu awe Aruba ta para atrobe dilanti un reforma fiscal grandi y importante.
Compensacion fiscal pa mitiga impacto
Tur reforma fiscal tin su impacto riba e economia y comunidad di un pais, pesey na momento cu ta introduci cualkier sistema di impuesto indirecto manera un BTW esaki ta bay man den man cu cambionan fiscal pa mitiga e impacto pa medio di compensacionnan fiscal pa esnan mas vulnerabel den nos comunidad. Asina nos por wak cu ta propone pa hisa e suma liber di impuesto riba tereno di inkomstenbelasting di Afl. 28.861 pa Afl. 36.000 pa brinda alivio na 67% di e forza laboral di Aruba cu lo no mester paga inkomstenbelasting mas. Cu e cambio aki un grupo grandi di pensionado tambe ta wordo acomoda y alivia di mester paga impuesto riba nan entrada di pensioen. Fuera di esaki ta propone pa sea aumenta e suma y amplia esaki na fabor di grupo di trahadornan cu por ricibi reparatietoeslag of pa hisa e suma di salario minimo pa por compensa esnan mas den necesidad. Y por ultimo ta propone tambe pa hisa e sumanan di onderstand y bijstand.
Plan di comunicacion
Departamento di Impuesto (DIMP) a prepara un plan di comunicacion pa asina splica e detayenan di e reforma fiscal. Como parti di e comunicacion recientemente a tene varios reunionnan di informacion cu e gruponan di interes (stakeholders) pa asina por haya nan pensamento y eventual proposicion pa cierto cambionan. Lo introduci un website special dedica na e reforma fiscal pa asina tur informacion por ta accesibel na tur gremio y henter comunidad di Aruba. E proposicion di ley a wordo prepara y ta wordo revisa na e momentonan aki pa IMF. Ta premira cu e ley lo por keda presenta den luna di september na Parlamento.


text:
Kralendijk- Segun Arthur Sealy, e mihó kos ku Bonaire por hasi, ta usa ekspreshonnan di e minister na su benefisio. Minister Ollongren, den e siman ku a pasa a bisa ku Bonerianonan lo meser baña ménos òf mas kòrtiku, usa èrko ménos i kuminsá usa mas pero di LED. Tur esaki pa spar energia.
“Hulanda ta den diskushon ku kambio di klima i ku mester invertí miar pa trese kambio promé ku 2030. Dikon no por supsidiá Bonaire ku sinkuenta mion si no ta mas” asina Sealy a trese padilanti.
Segun Sealy ta sigui mustra, WEB pa basta aña ta tratando pa hala nos atenshon pa bai uso di awa i koriente. “Nos ta tende i sigui e konsehonan”? Sealy ta sigui bisa ku nos mester wak den spil, promé ku manda minister bai su orígen.
“Mundu tin un problema di kambio di klima. Mundu ta bira mas kayente i nivel di laman ta subi. Ta bini mas mal tempu, tempestat, orkan i ola mas altu. DCNA ya tin kritiká ku nada ta sosodé riba e problemátiko aki.. Suponé bini un orkan i afektá WEB. Bonaire ta keda sin awa sin koriente. Nos ta kore bai Hulanda lubidá kon nos a zundra Ollongren e tempu aya”?
Serio
Pesei, segun Sealy, nos mester bira serio i traha riba seguridat, kontinuidat i energia duradero. “Laga nos kuminsá bira moderno i usa konosementu di teknologia moderno. Awor mester mustra Hulanda enbèrdat ku e plan di invershon den kompania WEB tin prioridat”.
Sealy ta mustra riba un aspekto importante, anto esei ta ku WEB lo no por keda kant’i laman. “A bira tempu pa Bonaire tin un “Kralendijk Denk Groep” sin asginatura polítiko i independiente ku nos sientífikonan: manera: Jopi Giskus, Gunther Flanegin, Roy Martina, Edsel Winklaar, Hubert de Palm, Giovany Frans, Karel Visser, Gino Obersi, Chris Frans, Vurnon Cicilia, Anthony Cicilia, Michael Blom í Alfredo Koolman pa yuda traha un plan pa na 2030 Bonaire ta mihó prepará. Laga nos kuminsá duna balor na nos hendenan ku nan ret internashonal riba nan tereno”, asina Sealy a konkluí.


text:
Marlyn Maduro, e uitzendkracht cu a bira directora ta sigui e rumbo di difunto Hub
Diasabra ultimo, dia 1 di maart, Flexo Manpower Services VBA (FLEXO) a celebra su 15 aña di existencia. E uitzendbureau cu oficinanan na Aruba y Corsow a habri su portanan oficialmente na 2005, bou liderazgo di difunto Hub Verhalle. Den un interview Marlyn Maduro, Managing Director FLEXO, ta conta e historia di e organisacion y con FLEXO a cuminsa originalmente, pa conmemora Hub.
Di Flexo N.V. pa Flexo Manpower Services VBA
Ya caba na 1997 Hub tabata labora como un HR consultant pa diferente companianan rubiano bou nomber di Flexo N.V. Door di un crecemento den e demanda di su clientenan pa trahadonan temporal, Hub a cuminsa inclui gradualmente trahadonan riba su payroll, locual a resulta cu e compania por a lansa oficialmente na 2005 den su forma actual: Flexo Manpower Services VBA. Marlyn Maduro, ta corda: âTur cos a cuminsa na un scala chikito; gewoon pasa bishita clientenan pa bebe koffie. Si Hub tabata wak mi na oficina e tabata manda mi riba caya. âBan, bay bebe koffieâ, e tabata bisa. E contacto personal aki ta un caracteristica importante di Hub. E tabata mira e potencial den hende y inverti den nan. Asina mi mes a cuminsa tambe, prome como un uitzendkracht na 2007, y Hub a dunami e espacio y guia pa mi por a keda desaroya mi mes te cu awor directoraâ.
Win Win Win
A traves di e añanan FLEXO a crece di un oficina cu tres empleado riba 25m2 pa un oficina di 400m2 cu 15 empleadonan. Locual si no a cambia ta e atencion personal y e guia cu FLEXO ta ofrece su clientenan y trahadonan durante un uitzend-traject. âNos semper ta bay pa un win win win resultadoâ, Marlyn ta splica. Nos kier pa e cliente ta satisfecho, cu e uitzendkracht ta bay trabao contento y cu nos a facilita e colaboracion aki ta haci nos felizâ.
FLEXO ta mira colaboracion cu diferente organisacionnan como un responsabilidad importante di un doño di trabao. E uitzendbureau ta un socio di Trampolin pa Trabao, un fundacion cu ta yuda hende cu un limitacion haya trabao, y asina FLEXO ta intermediando pa por lo menos 20 persona cu limitacion caminda ya caba a logra pa 12 di nan yega na un trabao. âNan ta hende sumamente balente y dedica na nan trabao, cu casi bo mester manda nan cas ora nan ta maloâ, ta comenta Marlyn. âAdemas, nos ta guia stagiaires di EPB y EPI continuamente y nos ta traha hunto cu Jalken Antonia riba e âInspiratietourâ di e programa âFrom Good to Greatâ pa alumnonan di scolnan secundario. E tour ta culmina cu un rifamento unda e ganadornan por loop mee cu nos pa un siman, un biaha mas win win winâ.
Logronan Importante
Un logro importante pa FLEXO tabata e ricibimento di e prome uitzendvergunning oficial di Aruba na 2014. Marlyn Maduro ta hari: âE tabata e caracter perfectionista di Hub cu a zorg cu nos por a ricibi e honor aki. Ora e ley a cambia, e tabata e prome na Directie Arbeid en Onderzoek cu tur rekesitonan necesario pa e vergunning. Semper Hub tabata actual cu tur desaroyonan den e area di laborâ. Un otro logro cu ta bal wordo menciona ta e proyecto di Hato Airport Expansion project (2015-2018) unda FLEXO a manda un grupo grandi di persona, cu paña di siguridad, helm y boots. Na Aruba e proyecto mas grandi te cu awor ta pa Aruba Aloe na 2019 unda un cantidad grandi di uitzendkrachten, di locual shete tabata personanan cu limitacion, a yuda e compania cu un order grandi di Merca.
Cu Mira pa Futuro
Entretanto ta casi un aña cu Hub a fayece, pero FLEXO keto bay ta duna honor na su nomber. Marlyn Maduro: âSemper Hub tabata disponibel pa mi y e team, cla pa scucha y cu conseho, y bo por a yame semper dia y anochi. Hub tabata laga bo sinti na cas. Igual pa e uitzendkrachten, pe tabata sumamente importante cu nan ta wordo paga na ora. Si e tin di para den rij na banco pa busca nan salarionan den cash, pasobra pa kalke motibo nan no por a bin busca nan check, Hub tabata haciâeâ. E dedicacion aki pa coleganan y uitzendkrachten FLEXO ta sigui: âNos ta traha cu hende y pa hende, y cu un devocion asina hera bo ta lubida cu bo ta trahandoâ, segun Marlyn Maduro.
Flexo Manpower Services VBA ta specialisa den e empleo temporal di trahadonan den casi tur sector. Nan ta yuda yena vacaturanan fiho, ta ofrece training y e servicio di payroll. Mas informacion pa doñonan di trabao y solicitantenan por wordo haya riba www.flexomanpowerservices.com, y e ultimo vacaturanan ta wordo poni riba nan pagina di Facebook.


text:
- Mundo ta pasando den un crisis cu ta escalando y mas y mas hende ta drentando den panico. Scolnan a wordo cera, oficinanan a wordo cera, paisnan grandi a dicidi di introduci‘Lockdown’ y “Shutdown’ creando mas paninco, preocupacionnan y retonan economico. Mescos cu cada pais ta buscando solucionnan pa nan mes, den tempo di crisis, cadapais mester busca trankilidad pa nan pueblo.
Ora cu nos ta enfrenta miedo di loke ta desconoci pa nos, ta bon pa nos tur para keto un rato y bay na nos creador pa pidipa trankilidad cu tanto nos tin mester den e momentonan aki.
Gobierno di Aruba ta declara dia 18 di maart 2020 como DiaNacional di Oracion riba nos Dia Nacional di Himno y Bandera. Tur lider spiritual y Aruba completo ta invita pa forma parti di Aruba su Dia Nacional Di Oracion pa 6’or di atardi (En adelante). Laga nos uni y resa for di nos casnan pa salud di nos pueblo y pa proteccion di esnan mas vulnerabelpa Corona Virus. Laga nos resa pa pronto tin trankilidad bekna nos Isla y na mundo henter.
Ta pidi tambe, pa riba nos Dia di Himno y Bandera, pa pueblo lanta y hisa su bandera y mustra e hermandad y union di un pueblo den tempo di adversidad.


text:
This post is also available in: English
Algun metal ta esencial pa salud di hende manera den e caso di hero, zink, coper, manganesio, cromium, molybdenum , selenio, calcio, y sodio. Por supuesto , nos mester di nan solamente den cantdad nan hopi chjkito. E metal nan aki ta ser hanja den nan forma natural den tera na unda na ta wordu absorbi dor di mata y bestia y cu eventualmete ta pasa pa nos ora nos come.
Otro metalnan conosi como meta nan pisa of toxico ta elemento nan cu no por wordu metabolisa dor di nos curpa y nan ta inclui: mercurio of kwick, nickel, djumbu, arsenico, cadmium, aluminium, platinum, y coper (den su forma metalico cu ta ser hanja den tubu di awa,contra e forma ionico cu ta ser rekeri pa nos curpa). Exposicion na metalnan pisa a ser vincula na retardacion di desarojo, varios tipo di cancer, danjo na rinjon, y den caso di exposicion hopi halto; morto.
E hecho ta cu nos tur ta ser exponi y nos ta absorbe substancianan danjino den cierto cantidad tur dia. Puiru di Aluminio ta ser hanja den weja di pa cushina, pasta di djente y desodorante di bow brasa y tur cuminda procesa. mercurio di amalgan (djente nan jena cu metal)ta kibra y ta liek un gas toxico directamete den e cerebro. Y esaki nan ta djies algun ehempel. Bien por ta cu nos no por controla tur e metal nan toxico na cual nos ta wordu exponi, pero algun di nan si nos por controla.
Majoria di hende ta keda den shock ora nan hanja sa metal nan y kimiconan di e weya nan den b cushina por liek den bo cuminda, specialmente ora bo ta cushina na temperatura halto. Un canidad chikito di metal of kimico por afecta e smaak di bo cuminda, sin menciona, bo salud. Bo kier hasi e prueba bo mes? Pone mitar glas di awa den un weja limpi y fregue cu un spons duru nobo. Fregue pa 30 seconde, y basha e awa bek den bo glas. Kiko bo ta wak? Abo lo bebe e awa ey? Si e awa ta mustra turbio of e tin smaak metalico, abo mester cuminsa na considera di cambia bo weja nan.
Cumnda nan acidico of alcalino lo incrementa e liekmento di metal di bo weja nan den bo cuminda. Generalmente vinager y fruta ta e cuminda nan mas acidico y ta inclui juice di lamoenchi, apel,blueberries, cherries,druif, grapefruit,peach,peer,anasa,plum, y raspberries. E verdura nan mas acidico ta inclui: promenton,tomati,of cualkier cos cu ta procesa cu vinager of likido nan acido, manera artichoke of rooibeet den botter of di den bleki.
Cuminda nan alcalino ta inclui webo, konoflo,batata, awacati, bacoba, spinazie,broccoli, carrot, petitpois,y mi favorito chuculati sin sucu. E curpa di hende por tolera cuminda nan acido mihr cu esnan alcalino, Esaki ta pasobra cuminda nan acidico tin tendencia di pushae curpa na un nivel of posicion mas halto alcalino y asina mas saludable.
Algo cu ta ta masha barata y ta tranferi temperatura rapidamente ta , Aluminium y ta ser usa pa trah utensillos di cushan pa basta anja caba. Aluminium ta hopi moli y lo laga molecula nan los den cuminda mas lihe cu otro metal nan mas duru. Cuminda nan alcalino lo incrementa e cantidad di alimunium cu ta ser laga los den bo cuminda. Weja y panchi nan di aluminiun ta ser culpa directamente y definitivamente na incremento di caso nan di Alzheimer . Estudio nan medico realisa a mustra cu un absorbsion di 20% diario di aluminium ta bin directamente di weja nan usa den cushinamento. (weja panchi, ketel, formpjes) traha di aluminium.
Na 1961, “The Happy Pan”, e prome panchi di teflon traha na merca aser introduci y a bira popular pasobra Teflon ta ser usa como un superficie cu no talaga nada pega. Aunke, Teflon ta stabil y no ta toxico, e ta cuminsa deteriora despues cu e temperatura di e panchi jega 260 °C; 500 °F, y ta descompone riba 350 °C; 662 °F. Carni ta hasa usualmente entre 400 y 450 °F (204 and 232 °C), y majoria di azeta lo cuminsa huma, cu kermin nan ta birando danjino prome cu e temperatura jega na 500 °F, 260 °C . Wej bashi por facilmente excede e temeratura aki ora di keinta. Ora bo sobrecalente Teflon e ta produci un gas sumamente toxico cu or causa problema nan serio di salud especialmente e via nan resiratorio. Ora e keinta te ora e produci huma, e huma di Teflon ta dies bjaha mas toxico cu Fosgene gas, un kimico usa como arma tanto den prome como den segunda guerra mundial.
Na mei 2003, e organizacion di defensa y estudio pa cu medio ambiente, Environmental Working Group, a plantea un corto cu e Comision Di Merca pa seguridad di comsumidor hasiendo e peticion pa pasa un ley na unda un advertencia mester ser poni riba tur articulo di Teflon avisando e peligro di teflon pa hende y pa parha.
Weja nan di hero por liek hero den bo cuminda y esei usualmente ta algo bon. Hende nan cu anemia, por beneficia di e agregado extra di hero den nan cuminda, Mi tin cu bisa tambe cu hero forga ta hopi pisa, ta frustia lihe si bo no sa con pa anda cune y no ta practico pa tur tipo di cushinamento.
Stainless steel ta un mihor opcion pa wejam pero ainda un bon stainless steel, despues cu e la ser laba y frega cu spons di hero, of gechip, por putri cu uso durante anja nan y porliek algo di metal den bo cuminda. Stainless steel ta en realidad un mescla di diferente metal, inclujendo cromium, molybdenum y nickel, tur di cual por liek den bo cumindanan, cromium y molybdenium ta bom pa bo curpa den cantidad nan chikito, pero nickel ta toxico y ta un metal conoci pa causa cancer.
Nos ta test pashent nan pa toxina nan cuta contribuyebdo den e problema nan di salud usando cabei. Cabei ta crece for di den bo curpa y ta trece cune e informacion di con e medio ambiente ta paden di bo curpa. Diagnosticando e elemento an presente den e test di cabei, usualmente mi por bisa bo den ki tipo di weja y panchi bo ta usa pa cushina bo cuminda. Nickel y Aluminium ta metalnan pisa cu semper nos ta mira den test nan di toxicidad di cabei.
Otro metalnan cu nos ta test ta inclui djumbu, arsenico y mercurio of kwick. e Centro pa Control Di Malesa ,CDC, ta afirma cu e valor di mercurio presente den cabei ta un marcador di e nivel di exposicion na e nneuro toxic methylmercury di pisca presente den mama y jiu. Nos ta mira mercurioden persona nan di tur edad dor di exposicion di amalgan di djente, ainda ora e mucha nan nunca tawata tin djente jena, pero nan ouders nan si.
Get the point! Por ta nos no por controla delaster un cos den nos medio ambiente, pero nos por controla nos escohencia di cuminda, nos estilo di vida,y pone di nos partipa mantene e medio ambiente den nos curpa limpi y saludable. Si abo kier sa ki sorto di toxina bo ta absorbiendo den bo curpa y con pa detox den un forma natural, bishita, jama, f email nos pa asina nos hasi arreglo pa bo hasi un analis di cabei y desaroja un programa personalisa pa bo salud. Mientras tanto si abo kier stop di come den weja nan cu ta venenabo, nos ta masha orgujoso mes di por ofrcebo un alternativa mas saludable di weja nan trha di titanium como un adicion nobo na servicio nan cu nos ta ofrece den nos clinica. Jama nos pa mas informacion y un demostracion gratis (Aruba & Curacao)


text:
asamblea general
-
News
Ivan Ng ta elabora riba Asamblea
Vice Presidente di Comite Olimpico Arubano Ivan Ng ta elabora riba e Asamblea General cu a tuma lugar diasabra ultimoRead More »
-
News
Asamblea General di Comite Olimpico Arubano den un formato nobo
Diasabra ultimo a tuma lugar e Asamblea General di Comite Olimpico Arubano caminda n’e ocasion akiva opta pa tene e…Read More »
-
News
Zulema Dabian-Erasmus ta papia riba su presentacion
2do Secretaria General, Zulema Dabian-Erasmus ta papia riba su presentacion di e Plan Operacional di 2021Read More »
-
News
Giovanni Bermudez ta amplia riba su presentacion
Tesorero di COA, Giovanni Bermudez ta amplia riba su presentacion cu e la duna riba e Budget di 2022Read More »
-
News
Presidente nobo di COA su prome Asamblea
Presidente di COA, Wanda Broeksema ta conta di e prome Asamble General cu e la participa na dje como PresidenteRead More »
-
News
Asamblea General
Ayera a tuma lugar e Asamblea General di Comite Olimpico Arubano Diamars anochi den ballroom di Holiday Inn, 15 Federacion…Read More »
-
News
Prome biaha den historia asmablea virtual a tuma lugar
Presidente di COA, Roy Mezas a elabora riba e Asamblea di Comite Olimpico. Pa prome biaha den historia e asamblea…Read More »
-
News
Asamblea General 2019
Durante Asamblea General Federacion miembro a aproba Plan di maneho y presupuesto 2020 di Comite Olimpico Arubano Recientemente Comite Olimpico…Read More »
-
News
Presidente Roy Mezas ta elabora riba diferente puntonan
Roy Mezas, presidente di COA ta satisfecho pa mira e record di atendencia den e Asamblea General. Comite Olimpico Arubano…Read More »
-
News
Edwin Roos Presupuesto 2020
Tesorero di Comite Olimpico Arubano Sr. Edwin Roos a presenta durante e Asamblea General di diaranson ultimo e presupuesto 2020.…Read More »


text:
Sosial
Ride for the Roses ta reanudá su aktividatnan
WILLEMSTAD – Despues ku obligatoriamente durante dos aña tras di otro mester a pone tur kos ‘on hold’ pa motibu di e restrikshonnan a konsekuensia di e pandemia di corona, awor fundashon Ride for the Roses (RFTR) a start e mashin di nobo pa fin di e aña aki i mesora den e aña nobo 2023 organisá atrobe e aktividatnan di Ride, Walk & Swim for the Roses. Durante un konferensia di prensa den presensia di gerensia di e patrosinador prinsipal ORCO Bank a duna un relato kiko tin den tapara pa e próksimo periodo. Pa tradishon ta rekoudá huntu ku komunidat fondo pa por sigui sostené Prinses Wilhelminafonds (PWF) tur luna den e lucha kontra kanser i pa por duna guia na pashènt di kanser i nan famia. Ultimo dos aña RFTR tabata den e posishon pa kontinuá ku e sosten na PWF, pero a bira tempu pa suplementá e reserva na fondo. Durante e anunsio di e temporada nobo di RFTR a hasi uso di e oportunidat pa lansa e website nobis di e fundashon.
Despues di palabranan di bonbiní, presidente di RFTR Robbin Martina a kuminsá anunsiá mesora e programa di aktividat ku tin planiá pa e lunanan ku a sobra pa e aña aki i kuminsamentu di 2023. Ku doló na kurason e organisashon a opservá ku kada bes mester a wanta ku tur plan, ya ku tabata imposibel pa organisá evento, muy en espasial Walk for the Roses ku pa hopi tempu kaba ta konsiderá un di e eventonan mas popular, pero tambe deportivo i ku partisipashon masal na Kòrsou. E fondonan ku RFTR a generá den e añanan anterior ku kua ta sostené PWF mensualmente, no ta inagotabel. Señora Frida Geller, presidente di PWF, a gradisí Ride pa e sosten mensual ku a keda bini tambe den e periodo ketu di COVID. Pa por kompensá e redukshon di kapital ta konta un biaha mas riba koperashon di e komunidat na e aktividatnan ku a plania pa rekoudá fondo.
Art for the Roses
En koperashon ku Landhuis Bloemhof, Number Ten i e Katedral di Sumpiña ta trahando na e proyekto multidisiplinario Art for the Roses ku ta tuma lugá for di meimei di òktober un luna largu ku diferente aktividat i ku ta kulminá na e findishi di arte dia 19 di novèmber. Resientemente a dediká publisidat kaba na e proyekto partikular aki. Na su debido tempu lo sigui duna informashon adishonal pa nan tur resultá eksitoso.
Website
Den e periodo tras di lomba a traha bou di guia profeshonal di Profound i Socialutions Caribbean na un website nobo di RFTR. Aparte ku e profeshonalisá esaki mas, awor ku e website di RFTR estilo nobo por hasi donashon on-line, entre otro for di eksterior. Esaki ta habri e posibilidat pa persona i instansia pafó di Kòrsou tambe hasi donashon pa e bon kousa ku RFTR ta para p’e. Durante e enkuentro ku prensa simbólikamente a lansa e website aki: www.ridefortheroses.net.
Pelíkula
Atrobe, den koperashon estrecho ku The Movies, ta bai organisá un anochi spesial di pelíkula di kua loke e ta generá na entrada ta bai pa e meta di RFTR. Djaweps dia 3 di novèmber The Movies ta pone un sala disponibel pa presentá e pelíkula ‘Amsterdam’, ku e luna ei mes lo konosé su estreno mundial. Nan ta deskribí e pelíkula komo un komedia misterioso di direktor David O. Russell. E protagonistanan ta entre otro Robert de Niro, Chris Rock, Taylor Swift, Christian Bale, John David Washington i Margot Robbie. Storia di e sine ta ku tres amigu ta haña nan envolví den un kaso misterioso di asesinato den historia di Amsterdam kaminda a apuntá nan mes komo sospechoso, pero nan ta logra resolvé e kaso. Parsialmente loke ta tuma lugá den e pelíkula a sosdé den añanan 30 di siglo pasá na e kapital Hulandes.
Ride for the Roses 2023
Riba un djadumingu den kareda di di dos mitar di yanüari òf na kuminsamentu di febrüari 2023 lo konosé e regreso di Ride, Walk en Swim for the Roses. A saka e esenarionan di e último edishon di febrüari 2020 pa monta tur kos manera a hasi den pasado – i pa bolbe hasi’é un éksito. Durante e último dos añanan hopi hende a anhelá na esaki.
Direktiva di RFTR ta brota di entusiasmo pa reanudá e aktividatnan. Pa algun tempu kaba tin dos miembro nobo di direktiva, esta Harry Huijzers (tesorero) i Sayenne Dennert-Dick. E otro miembronan di direktiva ta Robbin Martina (presidente), Benno van Leeuwen (sekretario), Raoul Hooftman, Arthur Rosaria, Maria-Helena Seferina-Rojas, Jessica Russel-Lucasius, Frans Heiligers i ku respaldo di e trenu Justin Pries.
Spònser prinsipal Orco
Orco Bank komo spònser prinsipal, representá pa su Managing Director señora Désirée Alberto, a yama bonbiní na e organisashon Ride for the Roses pa huntu divulgá e programa pa 2022 i 2023 na e públiko grandi. Ya mas mas ku 15 aña e evento “Ride, Walk and Swim for the Roses” ta e evento mayó di aña di Orco Bank. Mas ku 10 mil partisipante riba pia na kuminsamentu di aña, durante diferente aktividat ku tin un efekto positivo riba salú físiko pero tambe mental, esta kana, landa i kore baiskel. Dos aña largu lamentablemente no por a organisá e evento aki pa motibu di COVID-19, pero Orco Bank ta persistí den su kompromiso pa krea konsiensia i proklamá ku por kura di kanser!
Ku orguyo grandi nos a mantené nos sosten na Fondo Prinsesa Wilhelmina durante e pandemia di dos aña pa loke ta ehekutá e tareanan karitativo i sostenedó pa pashènt di kanser i nan famia. Huntu ku nos partnernan, Ride for the Roses i PWF, nos por indiká ku entusiasmo ku nos ta kontinuá ku e proyekto “Ride, Walk and Swim for the Roses” i otro proyekto, pasobra nos ta realisá e balor di esaki pa nos komunidat, pero spesialmente pa nos pashèntnan di kanser i nan famia ku tur dia ta lucha pa nan salú i bienestar. Orco Bank ta keda hasi esfuerso i sigui ku su kontribushon na komunidat di Kòrsou ku entusiasmo.
Lokal
Kompetensia di skolnan ‘E skol di futuro’
Willemstad – CORE N.V. ta kumpli su di 25 aniversario na luna di mart di 2022. Komo muestra di gratitut i kompromiso pa ku komunidat, CORE N.V. ta organisá un kompetensia pa Skolnan di Fundeshi. E kompetensia aki ta pa stimulá i inspirá alumnonan pa pensa riba e impakto ku teknologia tin riba futuro di enseñansa mirá for di nan perspektiva. E skolnan ku partisipá tin chèns pa gana 5000, 3000 i 2000 florin.
CORE N.V. ta brinda solushonnan di Teknologia di Informashon (IT) i “Cloud” na kompanianan den sektor públiko i sektor privá. CORE N.V. su mishon ta:
“To be the reliable IT and Cloud solutions provider, adding value to the business operations, through our professional and committed staff and secure infrastructure.”
Último añanan, teknologia a krese drástikamente i desaroyonan riba e área aki tin impakto riba kompanianan i nos komunidat. Esaki lo bai trese kambionan grandi riba nos manera di traha i hasi sierto kosnan. Nos sistema di enseñansa tambe lo bai eksperensiá esaki.
Den e kuadro aki CORE N.V. ke envolví skolnan, en partikular Skolnan di Fundeshi, na e selebrashon di su 25 aña di aniversario ku tin komo tema prinsipal “Empowering Tomorrow”.
Gustosamente CORE N.V. ta invitá tur skol di Fundeshi pa partisipá na e kompetensia di skol akí, ku tin komo meta pa duna alumnonan di Grupo 7 un bos i espasio pa kompartí nan vishon kon por integrá teknologia den nan ambiente di edukashon na un forma kreativo. Pa e kompetensia aki e alumnonan mester visualisá futuro di e tendensianan, asina yamá “trends”, di teknologia i presentá esaki pa medio di un modelo físiko (makèt, obra di arte, pintura) òf un modelo digital ku ta mustra kon nan skol di futuro lo ta i tur e posibilidatnan ku nan ta mira. E skolnan ku klasifiká pa e final lo mester presentá nan konsepto na un hurado ku lo skohe e 3 ganadónan final ku lo bai ku e gran premionan kas.
Skolnan ku ta deseá pa partisipá por registrá te ku 16 di desèmber próksimo via di [email protected] . E último fecha pa entregá e presentashon di kada skol ta 27 di yanüari di 2023. Pa 30 di yanüari lo anunsiá e finalistanan ku lo partisipá na e final di e kompetensia dia 2 di febrüari di 2023.
Sosial
Rapper Jon Tarifa ta kolaborá ku kantante Darren Gardner den ‘When I was Younger’
WILLEMSTAD – Ku e kansion, ‘When I Was Younger,’ rapper Jon Tarifa, huntu ku kantante i eskritor Darren Gardner, ta ilustrá kon fasinante e mente di un mucha ta, unda nada ta strob’e pa perseverá i eksplora mundu.
E impulso pa eksplora teritorio deskonosí a hiba Darren, ku originalmente ta di Port Elizabeth, Suráfrika, te na Hulanda, unda na 2016 ela muda pa forma su bida ku su pareha Elsa. Na Hulanda ela haña e oportunidat di sigui desaroyá su talento musikal, unda ela traha ku diferente artista di tanda manera DJ Martin Garrix i ganadó di e premio Grammy Chris Henderson. Tambe Darren a skibí i areglá komposishonnan musikal pa, entre otro, Berget Lewis, i ZO Gospel Choir. Darren ta konsiderá e talentoso kantante i areglista kurasoleño, Stanley Clementina, komo su mentor, kende a introdusí’e na e industria musikal hulandes. Di e manera aki, Darren a keda eksponé na e diferente influensia musikal krioyo i a desaroyá un konekshon bunita ku nos islanan.
Ken ta Darren Gardner?
Darren Gardner a studia músika klásiko na Universidat di Pretoria na Suráfrika, unda ela spesialisá den Vokalisashon Klásiko i Ingeniera di Sonido, pero su amor pa músika ta bin di kas. Darren a lanta den un famia ku a eksponé na artistanan manera, the Beatles, Nat King Cole, Dionne Warwick, Mariah Carey, Lauryn Hill, i asta kompositornan klásiko manera Mozart i Beethoven. Konsekuentemente, Darren su músika ta saturá pa influensianan di pop, R&B i jazz. Komo estudiante, Darren a diskubrí su pashon pa arte ora ela forma parti di vários koro di skol i a presentá riba diferente tarima. Despues di a forma parti di algun banda, Darren a opta pa kontinuá komo solista i kontinuá traha riba su karera komo kantante i eskritor. Na 2020, Darren a partisipá na Holland Got Talent i duna un presentashon impreshonante ku ‘I Wish’ di Stevie Wonder, unda ela kanta i utilisá un diferente instrumento huntu ku un mashin di drùm pa konstruí e ritmo di e kantika.
Kolaborashon ku Jon Tarifa
Ku e proyekto aki, Darren a kolaborá ku e talentoso rapper albanes, Jon Tarifa, ku tambe ta basá na Hulanda, ken a pone su toke úniko riba e bunita konsepto musikal. E videoclip di ‘When I Was Younger’ a keda dirigí pa ItsmeKenny na Hulanda i Jon Tarifa a editá e produkto final. Darren a traha e konsepto i melodia di ‘When I Was Younger’ i a pone e base pa e areglo, pa despues laga produktor Wesley Nuis finalisá e kantika.
Jon Tarifa no ta un artista deskonosí pa nos aki na Kòrsou, despues ku ela skor un hit na 2011 ku su debut titulá “So Right’. Tambe ela keda invitá e aña ei pa presentá na Curaçao North Sea Jazz Festival ku kantante Levi Silvanie. Aktualmente, Jon ta biba na Bali, Indonesia, I e ta den e etapanan final di finalisá su album nobo, ku ta karga ku yen vibrashon isleño.
Plannan pa futuro
Aktualmente Darren ta trahando riba un EP ku e ta spera di lansa na 2023, pero ya ela duna nos un ñapa ku ‘When I Was Younger’. “Tempu nos tabata yòn, nos tur a soña i a aspirá pa un dia bira algu grandi,” Darren ta splika. E kantika ta papia netamente di e nostalgia ei i kon e mucha di paden ta biba den nos tur. Aktualmente Darren ta trahando riba su siguiente piesa ku guitarista i produktor Wesley Nuis, i ta spera di publiká esaki na kuminsamentu di 2023.
Bo por sigui Darren Gardner su músika via di su Instagram @darrengardnermusic pa keda na altura di su presentashonnan. Tambe por wak e clip di ‘When I Was Younger’ riba e página di You Tube di Jon Tarifa na https://youtu.be/rQt4qAr5LyA
Sosial
“I’m Moving On” kansion di aña Premio Edgar Supriano 2022
WILLEMSTAD – Ayera nochi tabata un dia grandi pa musikonan i Asosiashon di Músiko i Artista di Kòrsou. Na ‘The Stage’ den Sambil a tuma lugá entrega di “Premio Edgar Supriano 2022’, alabes AMAK a probecha presentá su logo nobo.
Ta asina ku durante algun dia, tur esnan ku tin relashon ku farándula di Kòrsou tabata tin e oportunidat pa postulá nan kandidatonan pa e 12 kategorianan di Premio Edgar Supriano 2022, mas 5 premiashon ku motivashon.
Despues ku e periodo pa vota a sera, un komishon independiente a repasá esakinan i a presentá e diferente nominadonan ku ta bini na remarke pa gana e tan kudisiá: Premio Edgar Supriano.
E nominadonan ta:
1. Artista Nobo di aña 2022
· Kirsten Mare
· B’Jay
· Ross
· Ganadó: B’Jay
2. Grupo Rítmiko di aña 2022
· Den chikí
· Grik
· Orirí
· Grupo Kompèr
· Ganadó: G.R.I.K.
3. Grupo di Tambú di aña 2022
· Limania
· Ruta
· Zojojo
· Ganadó: Grupo Ruta
4. Kansion Urbano di aña 2022
· Sekreto ( Nello)
· Balaclava ( B’Jay)
· Enemies ( Nello)
· Ganadó: Sekreto
5. Artista Urbano di aña 2022
· Nello
· B’Jay
· Lady Lava
· Ganadó: Nello
6. Entertaiment Band di aña 2022
· 501
· Dolce Band
· Highway Band
· Relax Band
· Ganadó: Dolce Band
7. Kantante di Kòmbèk di aña 2022
· Shurman Aniseta
· Ponche Martes
· Kenneth Hooi
· Ganadó: Kenneth Hooi
8. Agrupashon Musikal di Kòmbèk di aña 2022
· Classic XD
· Zudup Hopi Forsa
· Sabor Original
· Ganadó: Zudup Hopi Forsa
9. Kansion di Kòmbèk di aña 2022
· I’m moving on
· Orea pa’bo so
· Focus pa dilanti
· Ganadó: I’m moving on
10. Banda Ritmo Kombiná di aña 2022
· Icons
· ERA
· GIO
· One Flavaz
· Ganadó: One Flavaz
11. Kantante General di aña 2022
· Hunneley Felicia
· Gilbert “Dibo” Doran
· Djuric Virginie
· Ñaño Rosario
· Ganadó: Djuric Virginie
12. Kansion General di aña 2022
· For Real ( Hunneley Felicia)
· I’m moving on ( Djuric Virginie)
· Orea pa bo so ( Ñaño Rosario)
· Ganadó: I’m moving on (kantante Djuric Virginie, areglo i komposishon di Axel Pikero).
Banda di e 12 kategorianan di Premio Edgar Supriano pa esnan ku a destaká nan respektivo kategoria, AMAK e aña aki tambe ta presentá ku 5 premio èkstra ku ta kai bou di e kategoria di: Premiashon ku motivashon.
E premionan aki ta:
· Kantante Tambú Popular di aña 2022 a bai pa Tula
· Kantante Tambú Kultural di aña 2022 a bai pa Sherwin ‘Pincho’ Anita
· Kompositor General di aña 2022 pa Gilbert ‘Gibi’ Doran
· Premio Logro Eksepshonal pa Gibi Doran pa aktiva bèk e dos agrupashonnan musical, Gio Legends I Doble R Puru.
· Premio Prestigio pa Dibo Doran i Randal Corsen
Un pabien na tur esnan ku a keda nominá I speshalmente esnan ganadó Premio Edgar Supriano den nan kategorianan.
Daily Nobo
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Gerardo Martino ta stop ku e selekshon mexicano
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Abogado Braam a gana kaso di NAf 2.206.846,25 pa Girobank
KASO DI ÁMTENAR KU A HÒRTA PLAKA NA SOAW DEN KORTE.
KORTE A KAMBIA SENTENSIA DEN E KASO DI MICHELANGELO PENIJN
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama
-
Lokal6 days ago
Doño di tereno na Veeris kier a kobra Advent 2x pa mesun tereno


text:
ORANJESTAD (AAN): Carnaval ta tras di lomba, pero toch tin un sabor un tiki amargo pa cierto desaroyonan cu ta toca tambe departamentonan cu ta cay bao di ministerio di Husticia.
Minister di Husticia, mr. drs. Arthur Dowers, a bisa principalmente cu e sabor amargo ta cerca esnan cu a participa den carnaval, pasobra tabata tin un mal organisacion y mal planificacion pa loke ta trata e orario y pa e motibo ey e carnaval a caba mucho laat.
Ta compronde berdad cu or e hendenan a bay den e actividad aki, pa bin te anochi laat y den scuridad.
Sinembargo esey a cay completamente pa responsabilidad pa esnan cu ta coordina y organisa e carnaval. A palabra, cu nan ta esnan cu ta percura pa e movecionnan den carnaval y polis lo percura pa orden publico.
Pa percura pa e parti di trabao di polis, el a bay bon. Claro cu no ta contento cu e cantidad di detencionnan cu tin, comokiera cu a sinti cu hopi hende por comporta nan mes diferente.
Si tene cuenta cu mas y mas ta mira muchanan hopi jong, 13, 14 aña cu ta cay den man di polis y esey ta lamentabel.
Ta spera toch cu muchanan asina chikito ta respeta polis y no ta bebe y no ta den oranan largo asina riba caya.
Sinembargo e ta keda un problema y cada biaha cu nos mustra riba e problema aki, ta haya un sra. Evelyn Wever-Croes, un Guilfred Besaril of un Andin Bikker, cu no ta e muchanan ta e problema, pero ta polis y ministerio publico y minister di husticia ta e problema. Ta spera cu por mustra tambe e diferente grabacionnan cu tin pa mustra e comportacion di e hendenan aki y por ta por reflexiona y purba bin na un comportacion mas miho.
Pa loke ta e organisacion mes di carnaval, a palabra cu lo bin un evaluacion dentro di e departamento di polis. Husticia no ta bay over di carnaval. No kier bay over di carnaval tampoco, segun e minister. Ta bay evalua si ora cu cu pone cu door di un mal planificacion, cuerpo policial ta haya nan mes cu extra trabao y gasto. E vergunning ta wordo duna door di Ministerio di Algemene Zaken, pero e costonan ta core pa e presupuesto di husticia. Esey ta pone cu husticia tin cu evalua y mira pa futuro y no lo bay conta pa carnaval so, sino pa tur evento cu na momento cu duna un vergunning y planea e inzet di polis na un forma, cu e tin cu para na cierto momento, cu si esey no tuma luga, mester bin multa.
Mester papia di multanan considerabel. Ta papiando aki di multanan di 5000 of 10mil florin cu tin cu cay na momento cu no ta tene nan mes na e orarionan stipula. Esey lo bay conta tambe pa tur otro eventonan cu lo bay bin pa e aña aki y tambe tin cu bay haci’e pa loke ta clubnan nocturno. No ta bay keda bringa cu hende awor aki. Durante varios ocasion den pasado, a bay para evento y cera luga, etc. Esey mester pasa pa pasado. Awo tuma responsabilidad riba bo mes, bo no cumpli, bo ta haya cu multa grandi pa asina bo siña. Mester bira momento cu esnan cu no kier scucha, tin cu sinti.
Source: Dutch Caribbean News Minister Dowers: Si ta manda bo kier manda, atende cu e consecuencianan


text:
Rondweg – Diabierna anochi den careda di 11’or polis ta bay panort di e cura di ex Kooyman. Aki nan un boksmento a tuma luga, cu basta daño material.
Na yegada di polis nan ta topa un pick up Toyota Hilux color blanco, cu tawata pega contra un Hyundai Tucson.
Doño di e Hyundai tawata di bishita na un familiar y a staciona su auto dilanti e cas.
E la conta nos cu dado momento nan a tende un sonido fuerte y ora nan a sali e Hyundai cu tawata staciona mas pariba a wordo movi door di e impacto.
Aparentemente segun chauffeur di e pick up un cacho lo a crusa nan dilanti, causando cu ela perde control y bay dal e Hyundai Tucson staciona.
Dañona material ta basta.


text:
ORANJESTAD, Aruba: Hopi hende ta participando den e campaña di Casi Nobo cu ta esun di mas gusta “Like & Share”! Casi Nobo ta sigui premia su clientela cu e campaña di media social, unda ta premia diferente premio.
No tabata facil pa scoge e ganado y despues di a haci un revision, Casi Nobo a scoge Aida Ras-Danjo como e ganado di un bunita set di sala.
Aida Ras-Danjo tabata sumamente contento y a pasa na Casi Nobo pa busca su premio. Keda pendiente pasobra Casi Nobo lo anuncia su siguiente campaña riba Social Media.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
Alumnonan di Scol Basico De Schakel, dialuna mainta tempran cu hopi entusiasmo tawata warda yegada di Prome Minister Evelyn Wever-Croes. E siman aki, en conexion cu Dia di Himno y Bandera, Prome Minister lo ta bishitando varios scol rond Aruba. Na De Schakel, Prome Minister a wordo ricibi pa Directora señora Inge La Haye y pa docente y alumnonan feliz cu e bishita di Prome Minister. Na su yegada, Premier a ricibi un bunita boket di flor.
Klasnan 5 y 6, a haya bishita di Prome Minister den klas na unda tawata tin un interaccion hopi special. Prome Minister a expresa cu el a ricibi hopi pregunta critico di parti di e muchanan. Nan tawata tin interes pa sa kico e trabou di Prome Minister ta encera y di Gobierno. ‘Tabata bunita pa mira y experencia con bon prepara e muchanan ta pa e celebracion cu ta na caminda y tambe pa bida’.
Directora di scol basico De Schakel, señora La Haye, tambe a expresa cu tabata un bunita bishita y particularmete e alumnonan a haci hopi pregunta di e historia di Aruba y di Himno y Bandera. ‘E bishita di Prome Minister tabata hopi inspirativo, y nos ta hopi agradeci cu su bishta.’
Prome Minister a keda contento cu e interes di nos muchanan pa conoce mas di e historia di nos simbolonan nacional. Prome Minister a termina gradiciendo De Schakel pa e oportunidad y a desea tur mucha y tur docente un Feliz Dia di Himno y Bandera.


text:
ORANJESTAD – Como un politico nobo riba lista di Movimiento Electoral di Pueblo (MEP) conhuntamente cu mi sostenedornan tuma un momento pa felicita nos Prome Minister Evelyn Wever – Croes, cu recientemente un bes mas a wordo proclama door di tur candidato riba lista di MEP, como e Lider di Partido MEP pa e siguiente 4 añanan.
Evelyn Wever – Croes a sa di resalta como Prome Minister di Aruba, demostrando su forsa y capacidad di lidera Aruba den un situacion di un di e pio crisisnan di den historia.
A pesar di e diferente retonan cu mester a enfrenta durante di gobernacion manera e pandemia di COVID-19, ciere di frontera entre Aruba y Venzuela y e crisis financiero, door di su perseverancia y determinacion a logra y lo sigui logra soluciona cada obstaculo na caminda. Na bienstar di nos pueblo y nos hendenan cu semper Prome Minister tin den su mente y curason.
Mi kier a desea nos lider tur clase di exito pa e siguiente 4 aña nan como lider di partido, mi ta admira y ta “look up” na nos lider cu pami semper ta un persona determina, cu hopi forsa, fe y cu ta inspirami pa semper kere den bo mes y bo lo logra.
‘Mi ta orguyoso di ta forma parti di e famia di MEP, hunto cu mi demas coleganan, un Aruba #stabielcumep


text:
“Nos posicion geografico ta brinda oportunidad special pa colaboracion comercial y economico”. Asina minister di economia, mr Geoffrey Wever a declara durante su discertacion na inicio oficial di e “Trade Mission Panama to Aruba”, organisa pa e departamento di exportacion Panameño.
Sr. Erick Dormoi, Director Nacional de Exportaciones di Panama, tambe a elabora ampliamente riba e importancia di expande colaboracion regional ora ta trata comercio – producto y servicionan.
Fortalece lasonan economico cu Panama ta forma parti di e maneho economico di gobierno di Aruba, y pues ta special pa Aruba por ta anfitrion pa e evento aki. Minister Wever a informa cu Departamento di Asuntonan Economico tambe lo priorisa, explora y facilita lasonan economico cu Panama.
Ta spera resultadonan positivo for di e Trade Mission, y lo sigui ta den comunicacion cu otro, pa e beneficio di ambos pais.


text:
Minister sin cartera
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un Minister sin cartera ta un minister sin responsabilidadnan delinea o sea un minister cu no ta para na cabes di un cierto ministerio.
E funcion aki ta particularmente comun na paisnan goberna pa un gobierno di coalicion y pa un gabinete di minister cu poder ehecutivo. Apesar cu e minister sin cartera no ta encabesa un cierto ministerio o organo, e ta ricibi un salario di mandatario y tin derecho di voto pa cu decisionnan di e gabinete. Na algun pais e puesto di "minister sin cartera" o puestonan equivalente no ta comun. Aki ta trata di paisnan unda e poder ehecutivo no ta consisti di un coalicion di partidonan politico o unda tin un sistema di gobernacion presidential, manera Merca.
ArubaEditá
- Marisol Lopez Tromp (2020-) Riba dia 25 di juli 2020, despues di un escalacion di e conflicto entre partido POR y su minister Lopez-Tromp, Conseho di Minister di Aruba ta dicidi pa kita e cartera di ministerio di Desaroyo Teritorial, Infrastructura y Medio Ambiente di e mandatario. Lopez-Tromp a retene su titulo di minister y a keda asigna cu algun tarea specifico den cuadro di mehora e proceso y re-activa economia, e asina yama "proyectonan fast track" inicia pa motivo di e crisis di COVID-19 na Aruba.[1]


text:
Oranjestad, Aruba (6 november 2022) – Alrededor di 8:12 p.m. Aruba henter a keda sin coriente. Mesora ELMAR a cuminsa mobilisa tur tecnico pa asina ta pendiente di e situacion. Nos a ricibi informacion pa 8:29 p.m. for di WEB cu un interupcion den produccion di coriente den planta di WEB a causa un black-out. For di e momento aki nos tecniconan tabata den comunicacion constante cu WEB.
Pa 9:10 p.m. nos tecniconan tabata staciona na nos onderstationnan y pendiente pa WEB reestablece produccion di coriente pa asina nos por cuminsa suministra coriente bek. Pa mas o menos 9:22 p.m. ELMAR a wordo notifica door di WEB cu por a cuminsa suminstra coriente bek den algun area. Durante henter e proceso aki ELMAR a keda monitoria e stabilidad y suministro di coriente. Pa 9:35 p.m. suministro di coriente a ser reestableci den e area di Avenida Milo Croes, Kooyman y vecindario.
Pa 9:39 p.m. a surgi un biaha mas un problema den e planta di WEB cu a ocasiona un di dos black-out. Nos tecniconan a keda ‘stand-by’ pa asina cu WEB soluciona e problema, nos por sigui suministra coriente bek.
Pa 10:01 p.m. a cuminsa suministra coriente den e area di Balashi, Savaneta Zuid y vecindario. Pa 10:03 p.m. a cuminsa suministra coriente den un parti di Santa Cruz. Pa 10:06 p.m. suministro di coriente a ser reestableci den e area di Balashi, Pos Chikito, TeleAruba, Santa Cruz, un parti di Savaneta y vecindario.
Pa 10:23 p.m. a cuminsa suministra coriente den e area di Hospital, Bubali, un parti di Palm Beach, La Cabana y vecindario. Pa 10:25 p.m. suministro di coriente a ser reestableci den e area di Paardenbaai, Punta Brabo, Manchebo, Schelpstraat y vecindario.
Pa 10:46 p.m. a cuminsa suministra coriente den e area di San Jose, Arawak, Palm Beach y vecindario. Pa 10:51 p.m. suministro di coriente a ser reestableci den e area di Airport, Garage Cordia, PriceSmart, CMart y vecindario.
Pa 10:57 p.m. suministro di coriente a ser reestableci den e area di Moko, Paradera y vecindario.
Pa 11:03 p.m. a cuminsa suministra coriente den e area di Keito, un parti di Noord, Washington y vecindario. Pa 11:04 p.m. suministro di coriente a ser reestableci den e area di Tanki Leendert, un parti di Oranjestad y vecindario.
Pa 11:07 p.m. suministro di coriente a ser reestableci. Aruba henter tabata tin coriente bek.
Pa 11:38 p.m. nos a confronta un interupcion den e distribucion di coriente na un parti di e area di Seroe Blanco. Di biaha nos tecniconan a mobilisa pa atende cu esaki. Pa 4:03 a.m. suministro di coriente a ser reestableci den e area di Seroe Blanco.
ELMAR a percura pa provee ‘updates’ continuo via nos pagina di Facebook pa mantene e comunidad di Aruba bon informa.
ELMAR su team completo a traha incansabel pa atende cu e situacion di black-out y reestablece suministro di coriente bek na Aruba. Nos ta gradici nos tecniconan pa nan dedicacion. ELMAR ta gradici e comunidad di Aruba pa e pasenshi durante e interupcion den produccion di coriente cu tabata fuera di nos alcance.


text:
Rondweg, Dakota: Diasabra den oranan di madruga polis ta wordo manda na un adres den Rondweg caminda un omo, un persona di edad ta menasa su sobrino cu un arma di candela.
Na yegada enberdad nan ta topa cu e meneer di edad aki cu un arma den su poder, na e sitio polis ta confirma cu enberdad e homber aki di edad a menasa un sobrino cu e arma di candela.
Mesora polis ta confisca e arma y ta detene e meneer aki. E agentenan na e sitio a splica e sobrino cu e por bay na oficina di recherche pa entrega un keho oficial.